Tahukah Anda Simbol Rahsia Tarikh Luput pada Mekap

Mekap atau produk kosmetik adalah alat atau bahan yang selalu digunakan oleh wanita-wanita untuk menghias diri. Mekap juga digunakan oleh mereka yang terlibat dalam industri perfileman, televisyen, dan sebagainya untuk mencapai bentuk wajah atau gaya yang direncanakan. Namun, mekap tidak dibuat untuk dipakai sepanjang hari dan tidak dibuat untuk tahan selama-lamanya.

Lama-kelamaan, produk kosmetik akan dibuang juga dan digantikan dengan mekap yang baru. Mekap lama makin kurang berkualiti, susah digunakan kerana mungkin keras atau warna pudar dan tidak menarik dan kadang-kadang tidak elok digunakan kerana boleh menyebabkan jangkitan kepada kulit akibat wujudnya bakteria di dalam mekap itu.

Sebagai pengguna mekap, anda perlu tahu bilakah anda harus membuang mekap anda. Namun, caranya tidaklah susah dan merumitkan. Sila lihat kepada mekap anda sekarang! Lihat pada label di belakang atau di bawah mekap anda. Terdapat beberapa simbol yang anda perlu faham fungsinya.

Terdapat simbol kecil di label mekap anda yang dikenali sebagai PAO atau Period After Opening simbol. Simbol kecil ini akan memberitahu anda bahawa berapa bulankah mekap anda ini boleh digunakan dengan selamat selepas anda membukanya.

PAO ini diperkenalkan pada label kosmetik pada tahun 2005 oleh European Commission, yang memerlukan semua produk kosmetik yang kitaran hidup selama 30 bulan atau lebih untuk meletakkan simbol ini. Bagi produk kosmetik yang mempunyai kitaran hidup kurang 30 bulan perlu meletakkan minima berapa bulan ataupun tarikh luput pada label produk.

Disebabkan itulah, anda boleh melihat simbol kecil ini pada setiap produk kosmetik atau mekap anda dan ini menyenangkan pengguna kerana boleh mengetahui berapa lama anda boleh menggunakannya. PAO ini bergantung kepada jenis-jenis mekap kerana produk yang berbeza dibuat daripada kandungan yang berbeza.

Kebiasaannya, produk seperti foundation, primer dan juga blusher dapat bertahan selama 24 bulan selepas dibuka. Bagi produk seperti lipstik, kebiasaannya adalah 12 sehingga 18 bulan.

Anda sudah tahu maksud simbol kecil itu di produk kosmetik anda?

Sekarang, sila selongkar semua produk kosmetik anda dan rekodkan berapa bulan lagikah anda harus menggunakannya!


10 Perpustakaan paling cantik yang perlu dilawati sepanjang hidup

Bagi mereka yang suka membaca buku, perpustakaan adalah tempat yang dianggap sebagai tempat lepak tetap. Sekiranya tiada perpustakaan yang berdekatan dengan kawasan rumah, sudah pastilah kedai buku yang berhampiran akan menjadi tempat destinasi. Walaupun tidak membeli buku atau majalah, peluang untuk membaca buku yang menetapi selera masing-masing akan membuatkan seseorang tu leka dengan masa yang berlalu. Tambahan sekiranya terdapat pesta buku di sekitar kawasan anda pasti membuatkan tumpuan anda terarah kepada pesta buku.

Jika diberi peluang, pastinya setiap individu yang suka membaca buku ingin melawati setiap perpustakaan di setiap tempat. Bagi memberi gambaran jelas kepada anda tentang perpustakaan-perpustakaan yang menarik dan mesti dilawati, saya senaraikan perpustakaan yang perlu dilawati oleh anda.

Dikenali sebagai antara perpustakaan tercantik di dunia, perpustakaan Strahov ini terletak di dalam kompleks istana Clementium. Terdapat 2 dewan iaitu Dewan Theological dan juga Dewan Philisophical yang dibina pada kurun ke-18.

Ditambah dengan pelbagai buku-buku purba, manuskrip lama yang jarang dijumpai, bangunan ini juga dilengkapi dengan lukisan-lukisan di dinding dan juga siling serta barangan-barangan antik yang diperolehi dari seluruh pelusuk dunia yang menambahkan lagi keunikan perpustakaan ini.

Bangunan berbentuk kiub ini adalah diinspirasi oleh reka bentuk Pantheon di Rome dan mempunyai 9 tingkat. Dengan rekabentuk moden dan ringkas akan membuatkan para pengunjung perpustakaan ini tidak mudah meninggalkan tempat ini.

Direka untuk memberi rasa selesa dan suasana yang membantu pembaca, perpustakaan ini telah dicat dengan menggunakan cat putih di keseluruhan bangunan ini. Warna selain itu adalah daripada warna buku itu sendiri.

Dibina pada kurun ke-19, perpustakaan ini adalah tempat bagi 350,000 sehingga 400,000 buku dan merupakan koleksi terbesar bagi orang Portugis di luar negara Portugal.

Perpustakaan ini dikenali kerana reka bentuk Neo-Manueline, yang memberi gambaran gaya Gothic-Renaissance yang pernah berkembang pada suatu ketika dahulu di zaman penjajahan Portugis.

Perpustakaan ini dipenuhi dengan buku-buku yang kebanyakan daripadanya adalah koleksi unik buku sejak kurun ke-16.

Perpustakaan ini ditaja oleh George Peabody. Beliau merupakan seorang businessman dan seorang banker yang banyak memberi sumbangan dan kebajikan yang membuatkan beliau dianugerahkan Congressional Gold Medal dan merupakan seorang Freeman di Kota London.

Peabody membina perpustakaan ini sebagai hadiah kepada penduduk Baltimore. Direka pada kurun ke-19, oleh arkitek Edmund Lind, perpustakaan ini dikenali kerana terdapat atrium yang tinggi yang dibina menggunakan kaca. Bangunan ini mempunyai 5 tingkat dan dipenuhi dengan buku-buku dan bumbung bangunan ini disinari dengan cahaya semulajadi seperti matahari dan bulan.

Perpustakaan ini mempunyai 53 Juta barang! Termasuklah buku-buku, bahan-bahan antik, manuskrip lama dan sebagainya. Mengikut senarai terbaru, perpustakaan ini adalah perpustakaan ke-4 terbesar di dunia!

Antara ciri-ciri menarik di sini adalah Beaux-Arts yang merupakan struktur marble terbesar di Amerika Syarikat ketika ia dibina.

Bilik utama iaitu Bilik Bacaan Utama Rose dibina berukuran 297 kaki panjang dengan 87 kaki lebar dan mempunyai 42 meja bacaan yang dibina daripada pokok oak untuk para pengunjung perpustakaan ini.

Siap dibina pada tahun 1999, bangunan yang lebih dikenali sebagai Black Diamond ini merupakan bangunan tambahan kepada perpustakaan negara Denmark. Disebabkan ciri-ciri bangunan ini yang dibina daripada batu hitam granite dan sudut rekaan yang pelik, ia mendapat jolokan sebagai bangunan Black Diamond.

Rekabentuk luaran perpustakaan ini dilengkapi dengan atrium yang diperbuat daripada kaca. Disebabkan ciri unik atrium ini, suasana di dalam perpustakaan dipancari oleh cahaya luaran dan ditambah dengan pemandangan sungai yang menaikkan mood suasana membaca, tidak hairanlah perpustakaan ini menjadi tumpuan pengunjung dalam negara dan luar negara.

Perpustakaan ini dilengkapi dengan 23 Juta barang, yang membuatkannya perpustakaan awam kedua paling besar di Amerika Syarikat. Perpustakaan ini terkenal dengan rekaan dalaman yang menarik, senibina Itali, atrium dan bilik membaca yang menjadi contoh kepada perpustakaan lain iaitu Dewan Bates.

Dewan Bates memperolehi nama daripada Joshua Bates, penaja pertama perpustakaan ini. Pada tahun 1852, Bates bersetuju untuk menderma sejumlah besar dana kepada perpustakaan ini dengan syarat, bangunan ini akan menjadi tempat rujukan dan terbuka kepada orang ramai.

Apa yang menarik tentang perpustakaan ini adalah rekabentuk bangunannya yang terdiri daripada 22 buku yang dipilih oleh masyarakat komuniti Bandar Kansas. "Buku-buku" ini adalah setinggi 25 kaki dan terdiri daripada buku seperti "Fahrenheit 45" oleh Ray Bradbury dan "To Kill a Mockingbird" oleh Harper Lee.

Perpustakaan ini merupakan perpustakaan terbaru bagi Universiti Aberdeen. Perpustakaan ini melambangkan ciri-ciri rekabentuk abad ke-21 dan mempunyai atrium yang berpilin di tengah-tengah bangunan ini.

Perpustakaan ini mendapat tumpuan ramai kerana ciri-ciri uniknya dan rekabentuk bangunan ini. Atrium yang dibina secara berpilin atau spiral itu telah membantu menyinari bangunan itu sehingga ke tingkat 8 dan dibumbung bangunan ini juga diletakkan sel solar yang menukarkan tenaga cahaya kepada tenaga elektrik yang boleh diguna oleh bangunan ini.

Direka oleh Alberto Kalach, perpustakaan ini diperbuat daripada konkrit dan struktur kaca. Apa yang menarik adalah rak-rak buku diletak seolah-olah rak ini terapung di udara dan terdapat rangka tulang ikan paus besar yang digantung di tengah-tengah perpustakaan ini.

Perpustakaan ini dinamakan José Vasconcelos, iaitu seorang ahli falsafah dan ahli politik. Vasconcelos merupakan figura penting di dalam budaya Mexico dan merupakan pelopor bagi kempen membaca di sana.

Apa yang dapat disimpulkan adalah kebanyakan perpustakaan mempunyai ciri-ciri unik tersendiri yang salah satunya dapat menarik lagi ramai pembaca ke perpustakaan. Mengambil contoh perpustakaan Stuttgart, dengan rekabentuk yang luas dan menarik sebegitu pasti memberi keselesaan dan suasana yang membantu pembacaan.


Adakah seni sebagai 'alat' pembebasan?

"Seni alat pembebasan?" Itu tajuk forum yang dipilih oleh pelajar-pelajar Universiti Selangor (Unisel), diwakili oleh Mashitah Sulaiman yang menjemput saya menjadi panel berbicara, pada Khamis 27 April, bersama Yassin Salleh dan seorang wakil pelajar.

Tulisan ini dibuat menjelang forum tersebut, sambil saya berfikir-fikir apakah yang relevan untuk saya bincangkan di hadapan para mahasiswa hari ini – mengenai seni sebagai alat pembebasan. Entah dari manalah timbulnya tajuk ini – “Seni Alat Pembebasan?”. Ada tanda soal pula.

Saya sebenarnya kurang selesa dengan perkataan ‘alat’ itu. Saya sendiri sepanjang pengalaman lebih 40 tahun berkarya dan melakukan aktiviti seni-budaya, tidak pernah berasa bahawa seni itu adalah alat untuk saya mencapai kebebasan atau pembebasan.

Saya berusaha menghasilkan karya seni. Saya bekerja untuk menghasilkannya. Dan apabila ia terhasil atau tercipta atau terjadi, saya tidak menganggap ia sebagai alat untuk saya melakukan atau mencapai sesuatu yang lain pula.

Menghasilkan karya seni atau melaksanakan aktiviti seni itu adalah sesuatu yang saya inginkan. Dan apabila ia terhasil atau terlaksana, saya menganggap ia sebagai ‘sesuatu’ yang telah wujud dan ia mempunyai ‘hidup’ dan peranannya sendiri. Ya, karya seni itu sesuatu yang hidup dan mempunyai peranannya sendiri.

Contoh, saya menghasilkan Teater Atas Pokok. Kenapa saya menghasilkannya? Pertama, saya menunaikan tuntutan dalam diri saya sendiri. Ini proses kreatif. Mereka yang menjadi seniman ada proses kreatif ini di dalam diri.

Proses ini kadang-kadang menyebabkan seseorang seniman itu resah dan gelisah, kerana ada sesuatu sedang mengganggu dalaman dirinya, mendesak supaya dia menghasilkan sesuatu, dan sesuatu itu adalah mengikut bakat dan kemahiran yang ada padanya – mungkin puisi mungkin lukisan mungkin novel mungkin filem mungkin lagu mungkin teater dan sebagainya.

Mengapa teater atas pokok? Kerana saya hendak menghasilkan sesuatu yang baru. Karya seni yang hidup itu adalah karya yang baru, yang segar, yang mampu menarik perhatian orang. Kalau ia tidak mampu menarik perhatian orang, ia tak akan hidup. Ia mati, dan ia tak ada peranan. Jadi seniman itu harus sentiasa berusaha mencipta sesuatu yang baru dan mampu menarik perhatian orang.

Teater Atas Pokok sesuatu yang tidak pernah dibuat. Ia menarik perhatian orang. Tetapi apakah isinya? Isinya ialah cerita sebuah kampung Melayu di dalam ibukota Kuala Lumpur yang sedang diancam oleh pihak berkuasa yang hendak memusnahkannya bagi tujuan pembangunan.

Ini cerita benar, dan saya tahu sangat akan cerita kampung ini, dan saya berpendapat bahawa kampung ini perlu dipertahankan, perlu dikekalkan, dan usaha atau cadangan pihak berkuasa hendak memusnahkan kampung itu mesti dihalang.

Dan ini bukanlah suatu proses kreatif atau proses penciptaan karya seni yang biasa. Maksud saya proses kreatif yang ini, bukan proses kreatif yang biasa. Ini satu proses kreatif yang melibatkan semacam perjuangan seorang seniman untuk mempertahankan sesuatu yang dipercayainya perlu dipertahankan, perlu diperjuangkan.

Di sini seorang seniman itu berjuang dengan menggunakan bakat dan kemahirannya dalam menghasilkan sebuah karya teater. Apakah perjuangannya itu berjaya? Soalan ini bukan sebuah soalan seni. Persoalan seni sudah selesai apabila teater itu dipentaskan atau dipertontonkan kepada khalayak.

Seperti dikatakan tadi, apabila sebuah karya seni itu telah dihasilkan, ia mempunyai hidup dan peranannya sendiri. Terpulanglah kepada kekuatan karya itu sendiri – sejauh mana kekuatannya untuk terus hidup dan berperanan.

Berjaya atau tidak perjuangan yang disalurkan melalui sesebuah karya seni, itu bukan lagi masalah seni. Itu sudah menjadi masalah lain, itu masalah perjuangan, yang bukan lagi perkara seni.

Saya bagi satu contoh lain. Saya tertarik dengan sebuah novel. Bukan sekadar tertarik yang biasa tetapi lebih daripada biasa. Novel itu hidup dan berperanan dalam diri saya. Bukan novel saya (saya tak tulis novel) tetapi novel yang dihasilkan oleh seorang penulis Jerman bernama Herman Hesse, dan novelnya berjudul ‘Siddhartha’, diterbitkan tahun 1922.

‘Siddhartha’ mengisahkan seorang pencari kebenaran hidup. Seorang pemuda India bernama Siddhartha, beragama Budha, menjalani kembara hidupnya (di India) menempuh pelbagai pengalaman – sebagai orang miskin, orang kaya, menjalani kehidupan seks yang diimpikannya dan sebagainya, akhirnya dia meninggalkan semua kehidupan kota dan meneruskan kembaranya masuk ke dalam hutan, sampai ke sebuah sungai – di situ dia menemui makna hidup yang dicarinya selama ini.

Air sungai itu berbicara dengan dia. Orang perahu atau penambang yang mengambil upah membawa orang menyeberang sungai dengan perahunya, berbicara dengan dia, dengan cara yang tersendiri, dan itu menarik perhatian Siddhartha. Dia pun tinggal bersama penambang itu, dan tidak berasa perlu lagi untuk kembara meneruskan pencariannya. Dia sudah menemui dirinya.

Saya sangat tertarik dengan penceritaan novel ini, hingga kisah Siddhartha itu sangat mempengaruhi pemikiran saya. Ia sebuah karya seni yang hidup dan terus hidup walaupun seniman yang menghasilkannya sudah mati. Karya itu terus hidup dan berperanan mempengaruhi pembacanya, dengan caranya sendiri.

Apakah seni itu membebaskan? Ya, seni boleh membebaskan. Tetapi tidak semestinya. Ada seniman yang mencapai kebebasan dengan berkarya, dan ada seniman yang tidak mencapai kebebasan. Ada seniman yang berjaya dan ada seniman yang tidak berjaya.

Begitulah juga dengan karya seni. Ada yang menjadi dan ada yang tidak menjadi. Ada yang bermutu dan ada yang tidak bermutu. Ada yang boleh membebaskan dan ada yang tidak boleh membebaskan.

Artikel ini telah diulang siar dengan kebenaran dari penulis asal. Harap bermanfaat kepada semua bagi menjawab persoalan "adakah seni dianggap sebagai alat kepada pembebasan"?


Pemuzik Terkenal Yang Meramal Kematian Mereka Sendiri

Selalunya, pemuzik terkenal menulis tentang apa yang mereka tahu seperti seks, dadah dan wanita. Kadang-kala mereka nukilkan dengan lebih mendalam dan mengarang lagu yang mensasarkan kebenaran tentang hidup. Dan adakalanya mereka membuatkan semua orang marah dengan menulis lagu yang provokatif. Namun, fokus artikel ini adalah berkaitan lirik yang berkait dengan kematian pemuzik itu sendiri.

Dua tahun sebelum beliau melancarkan album debutnya 'Are You Experienced,' Jimi Hendrix telah merakamkan lagu mitos-diri sendiri yang diberi judul 'The Ballad Of Jimi' yang bukan hanya mengangkat dirinya sebagai subjek di dalam lagu tersebut, malah ia turut meramal kematiannya.

Tempo perlahan dan irama Blues yang dirakamkan bersama artis R&B, Curtis Knight,  tidak pernah dimuatkan ke dalam mana-mana album, tetapi peminat menyedarinya apabila lagu itu menyebut "dedicated to the memory of...Jimi." Rangkap seperti "Many things he would try for he knew soon he'd die," "Now Jimi's gone,he's not alone/His memory still lives on" dan "Five years, this he said/He's not gone,he's just dead" meramalkan kematian dan legasi lagenda ini lima tahun berikutnya. Hal ini sangat aneh.

John Lennon terkenal apabila bersara dari belenggu kemahsyuran dan perniagaan muzik pada 1975, berlalunya zaman kegemilangan dan lagendanya untuk menjaga anak lelakinya. Lima tahun kemudian, beliau kembali ke studio untuk menyumbangkan sejumlah lagu-lagu yang akan dimuatkan dalam album 'Double Fantasy'.

Lennon sangat prolifik dalam tempoh ini di mana kebanyakan lagu-lagu dibiarkan tidak lengkap. Berikutan kematian tragiknya pada 8 Disember 1980, bahan-bahan tinggalan akhirnya ditemui dalam album yang lahir selepas kematiannya. 'Borrowed Time,' diinspirasikan oleh perjalanan pelayaran yang menakutkan, mengandungi rangkap "Living on borrowed time without  a thought for tomorrow' dan dilaporkan ia adalah lagu pertama selepas Lennon kembali menyambung kariernya. Ia berakhir pada 'Milk and Honey,' di mana liriknya nampak mengerikan, dan yang menyedihkan, ia seperti telah diramal.

Terlalu banyak perkara pelik ada pada album 'Street Survivors' oleh Lynyrd Skynyrd yang membuatkan kita semua berasa hairan hanya dengan memikirkan tentang mereka. Pertama, muka hadapan album pada 1977, yang menampilkan band ini seolah-olah bibakar oleh api. Seperti tahu apa yang akan bakal berlaku tiga hari selepas album dilancarkan, pesawat dinaiki band ini terhempas, membunuh vokalis Ronnie Van Zant dan yang lain-lain.

Dan ada disebut di dalam lagu bertajuk 'That Smell' yang terkenal di dalam album ini:"Say you'll be alright come tomorrow, but tomorrow might not be here for you," "Angel of darkness upon you," "the smell of death surrounds you." Ia mungkin telah ditulis sebagai amaran ketagihan dadah, tetapi berikutan kejadian pada 20 Oktober 1977, 'That Smell' memberikan makna yang seperti telah diramal dan menyeramkan.

16 tahun sebelum beliau mati akibat kanser paru-paru pada 2003, Warren Zevon merakamkan lagu bertajuk 'kolar biru' yang sangat berkait rapat dengan kematiannya. 'The Factory' dimuatkan dalam album kemunculan semula Zevon pada 1987,'Sentimental Hygiene', dan sejarah kisah hidup seorang yang membesar untuk menjadi pekerja kilang sama seperti ayahnya.

Setelah Zevon meluahkan isi-isi tentang semuanya yang tidak berguna,beliau akhirinya dengan kata-kata: "Kickin' asbestos in the factory/Punchin' out Chryslers in the factory/Breathin' that plastic in the factory." Zevon mati akibat 'advanced malignant mesothelomia,' di mana ia selalunya disebabkan terdedah kepada asbestos.

Yang menghairankan,beliau tidak pernah bekerja di kilang, jadi kemungkinan untuk beliau menghidap kanser adalah sifar. Namun,entah bagaimana, sedekad dan separuh sebelum pengakhirannya, beliau telah meramal penyebab kematiannya.

Marc Bolan nampak seperti seorang bintang rock. Dan beliau selalunya menyanyi tentang apa yang kebiasaan bintang rock nyanyikan bersama band T.Rex. Beliau menginspirasikan seluruh himpunan penonton yang berpakaian bergemerlapan untuk mengikut setiap apa yang dinyanyikannya. Dan pada 1972, single 'Solid Gold Easy Action,' beliau seperti benar-benar tahu untuk meramal masa hadapan - malah memberi bayangan kematiannya sendiri lima tahun akan datang.

Lihat saja pada baris mula lirik lagu 'Solid Gold Easy Action,' "Life is the same and it always will be/Easy as picking foxes from a tree." Ternyata, nombor plat pendaftaran keretanya ketika terbunuh pada 16 Sept 1977 adalah "FOX 661L." Dan ya, ia 'membaluti' sebatang pokok - picking foxes from a tree?

Lirik: "I been shot and murdered, can tell you how it happened" bait lirik 2pac dalam gandingannya bersama Richie Rich, Niggaz Done Changed. Lagu ini dilancarkan hanya dua bulan sebelum 2pac Shakur ditembak mati ketika memandu di Las Vegas pada 1996. Kes pembunuhannya masih belum dapat diselesaikan.

Dari album terakhirnya, 'The Don Killuminati : The 7 Day Theory' Shakur ada menyebut nama Makaveli, merujuk kepada Ahli Falsafah Itali yang menyokong pemalsuan kematian diri sendiri, membuatkan sebahagian peminat percaya Tupac memalsukan kematiannya.

2pac turut meramal pengakhirannya di dalam satu temuramah PBS. Selepas beliau ditanya diamana beliau melihat dirinya dalam beberapa tahun yang akan datang, beliau berkata, "Yang terbaik, di dalam kubur. Jika tidak di kubur, ditaburkan dengan abu salai oleh ahli keluarganya, maksud saya itu yang terburuk.

Adakah di Malaysia ada kes seperti ini? Tidak dapat dipastikan.


Benarkah Kanggaru Sado Dan Boleh Bertinju?

Kanggaru yang sering dikaitkan dengan sukan tinju bukanlah perkara baru. Ia telah terkenal sejak berkurun lamanya. Haiwan yang menjadi maskot kepada negara Australia ini hanya boleh dijumpai di negara ini dan juga New Guinea sahaja. Bagi mereka yang hanya melihat haiwan ini melalui foto sahaja pasti berpendapat bahawa kanggaru adalah haiwan yang sangat comel dan manja. Namun, fakta itu tidaklah seperti yang mereka sangkakan.

Idea kanggaru tinju ini berasal daripada sifat defensif atau mempertahankan diri haiwan ini sendiri. Jika anda menonton video-video di youtube, anda boleh melihat kanggaru-kanggaru ini seperti mempunyai sifat yang pelik. Mereka berperwatakan seolah-olah manusia dan ingin mencabar manusia bertumbuk dengan mereka.

Imej kanggaru bertinju telah terkenal sejak 1891, apabila kartun bertajuk "Jack, the fighting Kangaroo with Professor Lendermann" muncul dalam majalah Melbourne Punch. Pada penghujung abad ke 19, rancangan pengembaraan di pedalaman memaparkan kanggaru-kanggaru memakai sarung tangan tinju yang sedang bertumbuk dengan manusia. Sejak ini, imej kanggaru dan tinju memang tidak lagi dapat dipisahkan.

Dalam video ini, anda boleh melihat sendiri kebolehan seekor kanggaru menangkap dan menahan seekor anjing, dengan menggunakan teknik 'headlock'. Apabila tuan anjing tersebut cuba menyelamatkan anjingnya, kanggaru itu tidak mahu melepaskan. Namun, anjing itu tetap terlepas. Kemudian kanggaru itu berdiri dan seolah-olah mahu bertinju dengan lelaki tersebut. Berang dengan situasi itu, lelaki itu telah melepaskan satu tumbukan mengenai kepala kanggaru itu, yang membuatkan kanggaru itu seperti kebingungan.

Walaupun kanggaru boleh berdiri seperti manusia, namun ianya tidak sekukuh yang kita sangka. Mereka akan menggunakan ekor mereka yang kuat untuk berdiri dengan teguh jika berhadapan dengan ancaman. Kanggaru menggunakan ekornya dengan meletakannya dan menekan permukaan tanah, sebagai kaki ketiga.

Dengan kebolehan mengimbangi badan yang baik dan bahagian badan atas yang 'sado', ia amat sesuai dan berkebolehan untuk 'bertinju'. Kaki depan (atau tangan) kanggaru digunakan sebagai alat menyerang di mana mereka akan menumbuk lawan mereka. Ia sama seperti imej yang digambarkan oleh manusia di mana kanggaru memakai sarung tangan tinju. Jika anda perhatikan, cara berlawan yang ada pada kanggaru dikategorikan sebagai bertinjuu kerana cara ia menumbuk seolah-olah seperti sedang bertinju.

Biasanya, kanggaru-kanggaru jantan terlibat dalam 'tinju' sesama mereka adalah untuk menentukan siapa lebih hebat dan memenangi hati kanggaru betina untuk dijadikan pasangan.

Ia tidak terhad kepada menumbuk sahaja, kanggaru juga akan menggunakan teknik seperti yang digunakan oleh atlet MMA, iaitu 'headlock' dan menggulingkan lawannya. Seperti peninju, mereka menggunakan sarung tangan ketika bertinju, dan bagi kanggaru pula, mereka mempunyai kuku yang besar, keras dan sangat tajam pada tangan dak kaki mereka, yang boleh menyebabkan kecederaan serius kepada lawannya.

Walaupun kanggaru mempunyai mempunyai kulit yang tebal yang melindungi mereka daripada kecederaan serius sesama sendiri, namun apabila kanggaru berhadapan dengan spesis lain seperti anjing atau manusia, satu cakaran daripada haiwan ini sahaja boleh menyebabkan kematian.

Jadi, bagi mereka yang ingin melancong ke Australia dan melihat kanggaru dengan mata anda sendiri, berwaspadalah dan jangan terlalu seronok. Dikhuatiri jika anda tidak tahu akan sifat kanggaru yang defensif ini, kemungkinan anda pula akan ditumbuk serta dijadikan mangsa 'headlock' oleh kanggaru-kanggaru di sana.


5 Kesilapan Ibu Bapa Zaman Moden

Semua yang dah merasai betapa besarnya tanggungjawab yang perlu ditanggung pasti akan mengangguk setuju. Tidak ada apa pun perkara yang senang dalam membesarkan manusia supaya dia jadi insan yang berguna pada masa senang, tetapi pengalaman membesarkan anak adalah pengalaman yang sebenarnya manis di dalam pahit.

Walau bagaimanapun, ada bermacam panduan yang boleh membantu kita sekurang-kurangnya lebih bersedia dalam menjalani hidup sebagai seorang ibu atau bapa. Berikut adalah lima kesalahan yang kami rasakan perlu dikongsi supaya perjalanan anda sebagai ibu dan bapa menjadi lebih mudah.

Ramai ibu bapa merungut kenapa anak-anak mereka tidak dapat tidur pada waktu malam, berjaga, melalak, nak ajak main tetapi pada waktu siangnya pula lena. Kes ini selalunya melibatkan anak kecil. Ini berlaku kerana dari mula lagi ibu bapa tidak mendidik anak untuk tidur awal. Semasa anak masih bayi, ajar anak tidur dari awal walaupun dia tidak mengantuk. Seeloknya lepas jam 7 dah tidur dan si ibu perlu tidur sekali dengan anak. Memang perit sikit untuk korbankan masa berjaga kita yang sangat terhad tapi amalan ini jika dilakukan dengan konsisten, akan melatih anak supaya dapat tidur awal dan tidak berjaga pada awal pagi mintak bermain dengan dia.

Saya perasan ramai ibu bapa yang jadi takut nak marah anak. Mungkin terlalu terpengaruh dengan pendidikan barat yang terlalu mementingkan hubungan "diplomatik" di antara anak dan ibu bapa, sehinggakan kadangkala apabila anak-anak mula mengganggu orang lain di tempat awam pun, dibiarkan saja tanpa sebarang teguran. Adakah itu baik? Tidak. Mendidik anak-anak untuk berani memerhatikan dunia adalah satu perkara, tetapi sehingga ada yang membiarkan saja perangai anak huru hara adalah amat tidak patut dilakukan. Teguran masih diperlukan dan kadangkala, marah itu perlu ada.

Berkat tahap kemampuan kita yang semakin baik, semakin ramai ibu bapa yang mampu membelikan anak-anak mereka bermacam benda. Walaupun begitu, kita perlu sedar apabila diberikan dengan pelbagai benda seperti gajet atau permainan, ini akan membuatkan anak tidak belajar erti susah payah mendapatkan sesuatu. Seorang anak perlu faham yang barang yang dia perolehi tidak jatuh dari langit dan dia juga perlu memahami yang setiap barang yang diperolehi, sepatutnya mempunyai makna yang besar.

Ini kerap berlaku zaman ini. Terlalu ramai ibu bapa yang tidak mahu anak mereka huru-hara, menggunakan cara paling mudah iaitu memberikan gajet seperti telefon pintar atau gajet untuk mendiamkan mereka. Cara ini rasanya tidak bagus kerana apa yang berlaku sebenarnya adalah ibu bapa mengalihkan perhatian anak-anak ke satu perkara lain, yang lama kelamaan akan membuatkan ibu bapa terpaksa bergantung dengan gajet dalam semua perkara. Gajet bukanlah penyelesaian. Cuba cari jalan bagaimana hendak mengawal anak anda tanpa menggunakan gajet.

Jika ada ibu bapa yang mempunyai dua atau lebih anak, pasti akan timbul masa di mana seorang anak terpaksa mengalah dengan anak lain. Untuk memujuk yang mengalah, ibu bapa mula menjanjikan dengan beliau sesuatu sebagai ganjaran yang dia akan dapat jika dia mengalah, secara sembunyi-sembunyi. Ada dua perkara akan berlaku. Yang pertama, anak anda akan lebih kerap mengalah untuk mendapatkan imbuhan. Dua, jika diketahui anak yang tidak mahu mengalah, itu akan mencipta jurang di antara dia dan adik beradiknya. Didik anak supaya mengalah dengan ikhlas kerana mengalah itu perkara yang baik antara adik beradik. Lebih sukar, tetapi untuk jangka masa panjang Insya Allah anda akan nampak kesannya.

Itulah serba sedikit panduan yang dapat saya berikan pada anda hari ini. Terpulang kepada anda jika anda rasakan berguna atau tidak nasihat ini kerana saya sedar, tidak ada orang lain yang lebih memahami anak-anak berbanding ibu bapa mereka. Walaupun begitu, perkongsian ini bukanlah untuk membuktikan anda salah, tetapi sebagai ibu bapa memang akan ada masanya kita terlepas pandang perkara-perkara asas yang sebenarnya kita dah amalkan hari-hari.

Saya harap artikel ini membantu. Selamat meneruskan kehidupan sebagai ibu bapa sehingga melahirkan anak yang berjaya dunia dan akhirat.


Landscape Architecture Agenda 2050(LAA2050) : Misi memperkasa profession senibina landskap di Malaysia

Jika di Malaysia, bidang senibina landskap boleh dikatakan bidang yang underrated di kalangan masyarakat. Pengaruh yang ada pula tidak meluas seperti bidang lain seperti kejuruteraan, perubatan, perguruan dan sebagainya. Jika sebut mengenai senibina, ramai membayangkan arkitek dengan pelan bangunannya. Namun tahukah anda, bidang senibina landskap adalah sub kepada bidang senibina(bangunan) yang telah memberi impak yang sangat besar dalam pembangunan dan kemajuan di Malaysia. Jika di negara barat, profession senibina landskap amat dipandang tinggi kerana mempunyai perkaitan yang rapat dengan bidang perancangan bandar. Ini kerana kedua bidang inilah yang telah banyak mencorak budaya dan gaya hidup orang barat dalam konteks hubungan manusia dengan alam sekitar.

Pemikir barat telah lama membicarakan kelestarian alam sekitar yang perlu bergerak seiring dengan kemajuan pembangunan. Dalam erti kata lain seorang landskap arkitek dianggap sebagai khalifah di muka bumi. Jika di Malaysia pula, persepsi masyarakat tentang bidang landskap ialah sekadar tanam pokok dan mencantikkan halaman rumah dan sebagainya. Jika kita lihat 50 tahun dahulu, mungkin ada rasionalnya.

Tetapi pada era ini, profession senibina landskap bukan tertumpu kepada nilai estetika semata-mata, tetapi merangkumi pelbagai aspek termasuk bertanggungjawab memastikan kecukupan kawasan hijau disamping berperanan membentuk fungsi sosial dikawasan tertentu supaya kawasan dibangunkan itu hidup. Lebih menarik, bidang ini tidak hanya memfokuskan kepada pembangunan, tetapi mengambil kira aspek pengekalan sesuatu tinggalan sejarah, ekosistem dan habitat haiwan. Senibina landskap juga melibatkan usaha membaikpulih, memelihara dan memulihara ekosistem.

Antara impak terbesar dalam profession ini ialah menaikkan nilai hartanah sesuatu kawasan yang dibangunkan. Sedia maklum bahawa kawasan bandar seperti Kuala Lumpur, Goergetown dan Johor Bahru diantara tempat yang mempunyai nilai hartanah yang sangat tinggi berbanding luar bandar. Pemaju gemar memasukkan elemen landskap untuk digabungkan dengan hartanah yang bakal dijual. Dalam erti kata lain, jika rumah yang anda beli itu lengkap dengan kemudahan seperti taman rekreasi dan tasik dan pelbagai tumbuhan yang memberi ketenangan kepada pemiliknya, maka harga yang ditawarkan pula makin tinggi. Lebih menarik, kawasan rumah moden anda itu terdapat saliran(longkang) semulajadi dan pelbagai pokok hutan menghiasi sepanjang susur masuk ke rumah anda.

Jika hartanah seperti kondominium atau apartmen, pemaju sering menawarkan pakej rumah yang ada ruang untuk bercucuk tanam. Ia bagi menarik minat pembeli kerana rata- rata mereka tidak  berpeluang memiliki rumah atas tanah, dan masih menginginkan suasana kediaman yang hijau ditambah pula rumah yang mengadap permandangan indah seperti bukit bukau ataupun kota raya. Antara nama besar yang begitu terpengaruh dalam memajukan pembangunan lestari(sustainable development) seperti SP Setia, Eco World, Glomac, Sime Darby dan banyak lagi. Kebanyakan projek mereka sangat memberi fokus kepada pembangunan kawasan hijau supaya pembeli di bandar dapat menikmati suasana alam sekitar yang kondusif.

Selain itu, terdapat ratusan syarikat jururunding landskap yang ada di Malaysia khususnya di bandar yang pesat membangun. Malah NGO yang bertanggungjawab menjadi tulang belakang dalam memperkasakan bidang ini di Malaysia seperti Institute of Landscape Architects Malaysia(ILAM), telah wujud sejak 1981 lagi. Bidang ini diiktiraf sebagai professional di mana untuk menjadi arkitek landskap yang bertauliah, seseorang perlu mengambil peperiksaan khas. Jika melepasi merit tertentu barulah individu itu akan diiktiraf sebagai Landskap Arkitek(LAr.).

Tetapi apa yang menjadi kerisauan ialah masih belum ada akta rasmi mengenai hal-hal berkaitan landskap di Malaysia. Jika ada, ia masih tertakluk di bawah profession perancang bandar dan desa, dan agak memberi kesan jika berlaku sebarang hal undang-undang. Isu ini telah lama diperjuangkan oleh ILAM dan sehingga kini masih diusahakan untuk dibawa ke peringkat parlimen. Akta landskap dilihat sebagai keperluan demi melindungi polisi yang dibawa oleh pengamal senibina landskap di Malaysia di samping menjadi penanda aras kepada profession ini.

Pada 22 April yang lalu, ILAM telah melancarkan Landscape Architecture Agenda 2050 (LAA2050) pada perasmian ILAM MLAA Awards Gala Night 2017.  LAA2050 telah menggariskan 10 fokus utama yang menjadi misi dalam memperkasakan profession senibina landskap untuk 30 tahun akan datan.

Diharap perkongsian ini memberi sedikit gambaran tentang kepentingan profession senibina landskap dalam memajukan pembangunan di Malaysia. Untuk maklumat terperinci mengenai LAA 2050 atau berkaitan, anda boleh melayari laman web rasmi ILAM, www.ilamalaysia.org.


Dua Gadis Berbincang Tentang Pengharaman Cukai GST

"Sis, awak dah baca pasal fatwa Mufti Pulau Pinang yang mengatakan GST itu haram?"

"Bagus pandangan dia tu. Perspektif yang sangat berlawanan berbanding pandangan Mufti Kelantan."

"Pada saya, tak akan dimansuhkan. Penambah baikan tu mungkin kerajaan akan lakukan."

"Saya faham pandangan dia tu, tapi tak boleh kita tolak pandangan Mufti-Mufti lain yang mengatakan hukum GST harus."

"Bukan menurut Islam sendiri, kerajaan tak boleh cukaikan orang ramai selagi tidak ada keperluan. Kita masih ada zakat yang perlu kita bayar lagi."

"Seperti kata Mufti Kelantan, duit zakat hanya boleh digunakan untuk kegunaan asnaf. Kerajaan hendak dapat duit siapa pula hendak buat jalan raya?"

"Kita boleh ubah sistem cukai, cukaikan orang korporat sahaja. Cukaikan orang berada sahaja. Sepatutnya kita kena tekankan kepada pembayaran zakat sahaja bagi orang Islam."

"Maksud awak, orang Islam hanya diwajibkan bayar zakat, orang bukan Islam pula dicukaikan untuk bangunkan negara??"

"Eh, tak adil pula bunyinya, kan? Awak ada baca tak, cukai ni sebenarnya boleh atau tidak ke atas orang Islam?"

"Saya takut nak beri pandangan tapi banyak pendapat kata dibenarkan."

"Bacalah Tuan Mufti Pulau Pinang punya penerangan untuk faham kenapa dia berpendapat demikian. Kebanyakan Mufti yang kata harus GST ini, hujahnya berpegang kepada asas sistem GST tu sendiri sebenarnya baik jika dilaksanakan dengan betul dan cukai kutipan GST diagihkan semula kepada orang ramai dengan jujur."

"Pada pandangan dia, GST ni sistem yang mencukaikan semua orang termasuklah yang fakir miskin dan kurang berkemampuan. Itulah isu sebenarnya ketika ini yang boleh menjadikan GST itu hukumnya haram dikutip."

"Kalau cukai tu dari segi syariah tak wujud, patutnya kita hapuskan, gantikan dengan zakat, tak begitu?"

"Jika begitu, kita perlu lihat balik kepada isu tadi, kalau orang bukan Islam persoalkan apa yang orang Islam sumbang untuk bangunkan negara, bagaimana? Segala kemudahan ditanggung oleh orang bukan Islam sementara orang Islam hanya dikenakan zakat untuk membantu fakir dan asnaf. Jika saya bukan Islam, saya sendiri rasa itu tidak adil."

"Maknanya kita perlu perhalusi GST supaya sistemnya hanya akan dikenakan kepada orang yang mampu."

"Itulah yang sedang dilakukan melalui pemberian BR1M. BR1M ini diberikan supaya boleh menampung semula cukai yang sudah dibayar oleh golongan berkemampuan. Lagipun, kebiasaannya jumlah BR1M yang diterima melebihi jumlah bayaran GST yang sudah dikeluarkan untuk golongan sasar. Awak tau tak statistik individu wajib bayar cukai pendapatan negara kita berapa peratus?"

"27% daripada kesemua jumlah pekerja di Malaysia sahaja yang perlu membayar cukai pendapatan. Angkanya, 1.7 juta orang daripada 30 juta orang."

"Jadi jika GST dihapuskan, dari sumber mana kerajaan boleh jana pendapatan? Orang makin ramai. Usia kita makin panjang kerana perubatan makin bagus. Kualiti hidup pula lebih baik. Kos klinik kerajaan kita masih lagi RM2 walaupun harga ubat sebenarnya meningkat banyak."

"Pada saya kesihatan itu penting. Bagus. Sebagai ganti GST, kan Kerajaan jual minyak negara kita. Takkanlah hasil jualan itu tak cukup nak tampung perbelanjaan negara? Lagipun seperti kata pihak pembangkang, jika dapat dibuang ketirisan yang berlaku, tak perlu pun GST ni semua."

"Kalau begitu, kita ni tak perlu sumbang apa-apa? Tak perlu bayar cukai, hidup macam biasa sambil berharap semua fasiliti tersedia. Kita nak ada polis jaga kita, nak askar ada, bomba ada, sekolah ada. Daripada siapa nak datangnya peruntukan nak tampung kos operasi semuanya?"

"Kerajaan kita kan sebenarnya banyak duit. Mereka di atas kaya belaka."

"Kerajaan perlu memastikan rakyat hidup selesa kerana diorang dah diberi mandat untuk memastikan kebajikan orang terjaga. Kita perlu sebuah kerajaan yang akan buat apa saja untuk lindungi kepentingan masyarakat mereka. Macam..."

"Seperti negara-negara Eropah. Mereka boleh berikan bermacam fasiliti dan kemudahan untuk rakyat mereka, kenapa kita tak boleh sama?"

"Tak adil jika kita bandingkan apa yang kita ada dengan apa yang mereka ada. Mereka dah melalui proses yang sedang kita lalui. Kita tak boleh harap semuanya ada sekelip mata."

"Jadi, berbalik kepada perbincangan awal kita tadi, GST perlu diharamkan kerana mencukai orang susah, setuju?"

"Tidak. Sistem lama yang kita guna iaitu SST juga sebenarnya mencukai orang susah, cuma cukainya tidak kelihatan seperti sistem GST. Jadi, pada saya sistem GST lebih bersifat transparensi cuma seperti kata Mufti Pulau Pinang, perlu dicari jalan yang lebih baik untuk membantu golongan susah daripada dikenakan cukai."

"Iya, cuma sistem BR1M itu nampak seperti hanya mampu bersifat sementara. Takkanlah tiap-tiap tahun kerajaan kena bagi tunai selamanya."


5 Jenama Melayu Yang Tidak Kekok Guna Nama Melayu

Memiliki perniagaan sendiri merupakan satu impian yang diidamkan oleh ramai orang kita.

Kejayaan untuk keluar dari pekerjaan makan gaji dan menubuhkan empayar (atau sekurang-kurangnya perniagaan kecil-kecilan) mampu membuatkan seseorang itu merasa puas dengan kejayaan yang dia dapat walaupun kecil. Walaupun begitu, pernahkah anda terfikir mengapa kurangnya jenama yang menggunakan nama anak Melayu itu sendiri dalam pasaran kita? Kita ada Jimmy Choo yang amat terkenal serata dunia menjaja namanya. Kita ada Limkokwing yang megah mendirikan universiti di seluruh dunia.

Di mana pula nama Melayu? Berikut adalah ahli perniagaan yang berani menggunakan nama sendiri sebagai jenama dan kejayaan mereka tak kurang hebatnya jika dibandingkan dengan peniaga lain.

Kita mula kenal Wan Mohammad Sani Salleh sebagai salah seorang anggota boyband paling berbakat dalam tarian di Malaysia, bersama Norman Hakim dan Eidzlan Yusof iaitu kumpulan Impression. Selepas kumpulan Impression nampak kurang menjadi dan dunia lakonan juga semakin mencabar, beliau yang lebih terkenal dengan nama pendek Sani memulakan perniagaan bas ekspress.

Lahirlah Sani Ekspress yang pada mulanya hanya menyediakan perkhidmatan ke pantai timur. Kini, dengan permulaan syarikat bas ekspress tersebut, Sani Ekspress berkembang kepada Sani Properties dan Sani Hotel, yang terletak di tengah-tengah kotaraya Kuala Lumpur.

Diasaskan pada tahun 1979 oleh Ramly bin Mokni, idea untuk menubuhkan syarikat pengeluaran produk daging ini bermula atas kesukaran orang ramai pada ketika itu, untuk mendapatkan daging burger yang bersih, bermutu dan halal.

Mula dijual digerai di rumah dengan daging burger yang dibuat menggunakan gabungan mesin dan tangan, permintaan yang tiba-tiba mendadak daripada 200 keping sehari kepada 2000 keping membuatkan Ramli terpaksa memindahkan operasi dari rumah ke sebuah rumah kedai. Bermula dari situ, nama Ramly dan burger tidak dapat dipisahkan lagi.

Kicap Tamin. Sebut saja kicap, kita akan teringat Kicap Tamin. Berbekal modal permulaan $10, Haji Tamin memulakan perniagaan dengan membuat kicap bagi edaran di sekitar kawasan Batu Gajah.

Bermula dengan 700 botol sehari yang diusahakan oleh beliau dan ahli keluarga sama-sama, permintaan meningkat kepada 3500 botol sehari yang memerlukan penyediaan kicap yang lebih mantap. Sebuah kilang terpaksa dijadikan markas operasi pembuatan kicap untuk memenuhi permintaan kerana Kicap Tamin sudah mula dikenali di luar negeri Perak. Bermula daripada satu jenis kicap, kini Syarikat Tamin menyediakan 28 jenis produk untuk pasaran.

Empayar perniagaan yang kita nampak sekarang semuanya bermula dengan tindakan nekad SM Nasimuddin SM Amin menggunakan simpanannya untuk membeli 20 Approved Permit (AP) dari kerajaan, lalu membawa masuk 20 modal kereta terpakai dari Jepun yang habis dijual dalam masa 3 bulan.

Bermula daripada 20 biji kereta itu, beliau membuka sebuah kedai kereta di Taman Maluri untuk menjadi pusat operasi beliau. Kini, kumpulan Naza merupakan pemegang francais kepada jenama Kia dari Korea Selatan dan Peugeot dari Perancis. Naza pula kini lebih menumpukan kepada perniagaan import kereta mewah dan perniagaan motorsikalnya dengan kerjasama Hyosung dari Korea Selatan.

Ditugaskan untuk membangunkan teknologi makanan supaya boleh dibekalkan kepada anggota tentera, Ibrahim Ahmad mula membekalkan pek makanan kepada tentera Malaysia dan Pasukan Pengaman PBB di negara lain. Menjadi pilihan kerana mereka satu-satunya pembekal makanan tentera yang disahkan halal, Ibrahim menggunakan tujuh tahun pengalaman sebagai pembekal makanan tentera untuk mengkomersialkan produk beliau.

Disenaraikan di Bursa Malaysia pada tahun 1995, Brahim's mula dijual untuk pasaran komersial. Kini, jenama Brahim's boleh didapati di 44 jenis produk untuk penggemar makanan segera yang mudah disiapkan.


9 Langkah Yang Anda Perlu Tahu Jika Terperangkap Dalam Kebakaran

Kes-kes kebakaran rumah atau pejabat adalah sesuatu yang boleh dikatakan kerap berlaku di negara kita. Sama ada ia disebabkan oleh kecuaian sendiri, perbuatan khianat mahupun faktor cuaca seperti terlalu panas atau dipanah petir, kematian boleh dielakkan jika tahu apa yang perlu dilakukan apabila menghadapi detik-detik cemas itu.

Antara kes terbaru adalah kes kebakaran di USJ pada Februari lalu yang telah meragut 4 nyawa.

Ramai di antara mereka tidak tahu apa yang perlu dilakukan ketika berhadapan dengan insiden tersebut, yang akhirnya meragut nyawa mereka.  Antara penyebab kematian ketika terperangkap di dalam bangunan yang terbakar adalah terbakar hampir keseluruhan bahagian badan, sesak nafas akibat asap toksik, dan juga dihempap oleh objek berat seperti dinding atau syiling.

Iluminasi.com ingin berkongsi tips apa yang perlu anda lakukan dan jangan lakukan, jika terperangkap di dalam bangunan atau rumah yang terbakar.

Ini adalah perkara asas yang paling penting apabila berhadapan dengan situasi cemas. Tak kiralah melibatkan kes kecemasan apa sekalipun, termasuk ke lemas atau kemalangan, anda perlu bertenang. Ya, memang tidak mudah untuk bertenang, tapi mahu tak mahu, anda perlu bertenang.

Jika anda panik, anda tidak akan dapat berfikir dengan baik dan akan melakukan kesilapan. Ia tidak akan dapat membantu apa-apa malah hanya akan mengeruhkan lagi keadaan. Selain itu, panik akan membuatkan jantung anda berdegup lebih deras, dan membuatkan anda lebih cenderung untuk menyedut asap toksik.

Jika terdapat orang lain di dalam bangunan itu seperti ahli keluarga atau rakan-rakan atau sesiapa sahaja, cuba untuk berkumpul di tempat yang lebih selamat. Ini bagi memastikan tiada siapa yang hilang dan menyukarkan proses menyelamatkan diri.

Cuba untuk selamatkan diri dengan sepantas yang mungkin jika kebakaran tidak marak dan anda yakin anda boleh selamatkan diri anda. Dan juga, pastikan laluan untuk menyelamatkan diri itu tidak membahayakan nyawa anda. Hanya anda tahu bagaimana untuk selamatkan diri anda kerana anda berada di rumah sendiri. Telefon pihak penyelamat sejurus anda berjaya menyelamatkan diri.

Jika anda tidak dapat menyelamatkan diri dan keluarga, anda perlu dengan secepat yang mungkin untuk menelefon pihak penyelamat iaitu bomba di talian 911. Perkara ini sangatlah penting kerana jika anda tidak menelefon mereka di saat anda sedar akan jadinya kebakaran, kemungkinan kebakaran itu tidak dapat dipadamkan jika ia merebak.

Pihak bomba pula akan mengambil masa untuk sampai ke lokasi kebakaran. Jadi amat penting untuk menelefon mereka terlebih dahulu sebelum apa-apa berlaku.

Asap toksik daripada kebakaran tersebut akan berkumpul di bahagian atas iaitu di syiling. Jadi untuk mengelak daripada menyedut asap berbahaya itu, anda perlu merangkak di atas lantai, dan cuba dapatkan kain atau tuala basah untuk menutup mulut dan hidung anda.

Jika anda berada hampir dengan dinding, ia akan membahayakan diri anda jika dinding tersebut tiba-tiba runtuh akibat kebakaran dan menghempap anda. Cuba untuk duduk di tempat yang paling lapang yang boleh.

Jika pakaian yang anda pakai terbakar, anda perlulah bertindak dengan segera. Jika anda lambat, api tersebut akan membakar anda dan boleh menyebabkan kematian. Caranya, jangan panik, berhenti serta-merta (jika anda bergerak), jatuhkan badan anda ke atas lantai, dan gulingkan badan anda. Dengan cara ini api tersebut akan terpadam dengan lebih cepat.

Bagi mereka yang tinggal apartment dan berada di tingkat yang agak tinggi semasa berlaku kebakaran, jangan cuba untuk panjat keluar melalui tingkap. Jika anda terperangkap di dalam bilik, tutup pintu bilik dan gunakan selimut atau pakaian dan tutupkan ruang di bawah pintu untuk menghalang asap toksik daripada masuk ke dalam bilik anda.

Jika kebakaran terlalu besar dan anda tak dapat keluar daripada kebakaran itu, cuba untuk berada di tingkap yang berdekatan supaya mereka di luar boleh nampak anda. Buang segala barang yang mudah terbakar seperti langsir, daripada tingkap tersebut, dan cuba untuk melambai-lambaikan kain atau apa sahaja untuk menarik perhatian pasukan penyelamat. Kalau boleh, gunakan kain yang berwarna cerah.

Jika anda berjaya selamatkan diri anda, jangan sesekali cuba untuk masuk kembali ke dalam rumah yang sedang terbakar. Ia hanya akan membahayakan nyawa anda. Serahkan tugas menyelamat kepada mereka yang bertauliah dan berpengalaman. Anda sudah lakukan yang terbaik.

Sentiasa memeriksa keadaan pendawaian elektrik di rumah anda. Jika terdapat kerosakan, gantikan dengan segera. Jangan tinggalkan peralatan elektrik di tempat yang boleh terkena air atau terdedah kepada kanak-kanak.

Juga amat penting untuk memastikan soket elektrik tidak terbeban secara berlebihan dengan peralatan elektrik seperti peti ais dan mesin basuh dipasang bersama. Kebanyakan kebakaran berpunca daripada muatan elektrik yang berlebihan.

Semoga artikel ini dapat memberikan persediaan mental dan fizikal kepada kita jika berdepan dengan situasi cemas ini.


5 bandar pelancongan yang umat Islam perlu fikir dua kali sebelum pergi

Sesetengah bandar yang ada di dunia ini terdapat pesta seks, arak dan sebagainya yang menyebabkan bandar itu dikenali sebagai pusat  pelancongan justeru dapat menjana pendapatan ekonomi yang sangat lumayan. Ini adalah senarai 5 bandar yang digelar sebagai sin city dan penuh dengan dosa:

Pattaya merupakan syurga seks yang paling banyak dikunjungi oleh para pelancong di seluruh dunia. Di sini terdapat banyak pertunjukan seks dan tarian transeksual yang menjadi tarikan utama oleh pelancong di bandar yang terletak di sisir Teluk Thailand, sebelah Tenggara Bangkok ini. Tidak perlu untuk menunggu sehingga waktu malam kalau nak cari pelacur kerana di sini mereka beroperasi 24 jam. Tidak pelik juga jika pondan cantik ditawarkan di sepanjang jalan di bandar Pattaya ini.

Las Vegas merupakan syurga bagi kaki judi. Di sini, ramai yang boleh berjudi tak kira siang atau malam kerana hampir seluruh wilayah Las Vegas telah meyediakan tempat untuk berjudi walaupun belum sah sepenuhnya di sisi undang-undang. Para pelacur juga menjadi daya tarikan aktiviti di setiap kasino yang ada. Tidak kisah walau apa pun latar belakang seorang pengunjung itu, Las Vegas tetap menjadi tempat persinggahan utama yang terbaik di Amerika. Moto "Go and Sin" yang digunakan oleh industri judi tersebut sudah sememangnya menarik perhatian bagi kaki judi.

Ramai yang tidak tahu bahawa bandar ini terdapat puluhan kafe marijuana iaitu sejenis dadah. Hal ini kerana di sini Marijuana dan rokok seumpamanya merupakan benda yang sah di sisi undang-undang negara kincir angin ini. Tidak ada peraturan ataupun prosedur yang perlu dijalankan berkaitan dengan benda larangan tersebut. Disebabkan kebebasan ini juga ramai yang mengamalkan seks sejenis. Mereka bebas untuk mengikrarkan hubungan sesama jenis ini. Di sini juga, ramai yang tidak meyakini bahawa Tuhan itu wujud. Oleh sebab itu, tidak ada orang yang mempersoalkan perkara tersebut di Amsterdam.

Semestinya kita tahu bahawa ramai wanita Brazil ini memiliki wajah yang membuatkan para lelaki terpesona dengan kecantikan mereka. Jadi, tidak hairanlah jika kebanyakan Top Supermodel berasal dari sini. Kalau anda berkunjung di pantai-pantai sana, jangan terkejut melihat ramai wanita di situ yang hanya kelihatan separuh bogel. Mereka tidak kisah untuk lalu lalang tanpa seurat benang di bahagian dada dan suasana semakin liar jika matahari hampir terbenam. Di sini terdapat juga beberapa rumah pelacuran di persisiran pantai untuk mereka yang ingin memuaskan nafsu. Aktiviti pelacuran merupakan satu industri yang sah di bandar ini.

Ucapan "Selamat Datang ke Pesta Oasis Timur Tengah" akan seringkali diucap jika anda berkunjung di sini. Seperti yang kita tahu, kerajaan di Arab Saudi mengeluarkan undang-undang yang sangat ketat untuk rakyatnya jika ingin mengadakan pesta. Walaupun bandar Manama, Bahrain ini berdekatan dengan Arab Saudi, namun di Manama, apa jua perkara boleh dirunding. Tidak kisah sama ada pesta seks mahupun 'clubbing', jangan risau kerana ianya adalah perkara biasa dan sah. Meskipun bandar ini merupakan bandar yang ramai penduduknya beragama Islam di kawasan padang pasir, namun sejak tahun 2004, semuanya telah berubah dan mengamalkan budaya barat.


Dilema graduan yang baru bekerja - beli kereta sendiri atau sebaliknya?

Seperti sedia maklum, kos sara hidup kini semakin meningkat dari hari ke hari. Jika 50 ringgit yang dahulunya boleh bertahan sehingga seminggu, tapi tidak hari ini. Masalah yang membelenggu ini tidak tertumpu kepada masyarakat bandar sahaja , tetapi ia bersifat nasional. Pakar ekonomi pula mula mencongak pelbagai susun atur buat panduan rakyat tentang perihal pengurusan kewangan dan sebagainya. Pelbagai teoritikal yang keluar oleh para penulis dan cendekiawan.

Kita acapkali terbaca artikel mengenai keburukan dan kesan sampingan membuat pinjaman bank. Graduan yang baru bekerja pula disaran supaya mengelakkan diri dari dari membuat pinjaman bank demi mengelak implikasi jangka panjang yang bakal dihadapi. Antara tajuk hangat yang dibahaskan ialah graduan yang baru memasuki alam pekerjaan tidak digalakkan membeli kereta dan sebagainya yang melibatkan pinjaman kredit di bank. Namun sejauh manakah kebenaran teori itu? Atau ia hanya omongan yang bermodalkan air liur.

Jika kita dalami secara halus, isu ini sangat subjektif kerana melibatkan pelbagai aspek. Secara amnya, kenderaan merupakan salah satu keperluan yang tertakluk dalam kebanyakan syarat permohonan kerja yang dikeluarkan oleh majikan. Mereka lebih mengutamakan pekerja yang memiliki lesen dan mampu ke tempat kerja sendiri. Bagi mereka yang sudah memiliki kenderaan, tidak menjadi isu. Tetapi bagaimana pula dengan yang tidak punyai kenderaan? Mungkin ada yang berbicara mengenai kemudahan awam seperti bas, Lrt, KTM dan sebagainya. Bagaimana pula mereka yang dikawasan luar bandar yang susah untuk mendapatkan kemudahan awam. Mungkin masih ada bas, tetapi ia tidak efisien dari segi jadual bas itu sendiri dan tenaga yang dihabiskan.

Mungkin bagi individu yang sudah memiliki motosikal, masih boleh menggunakan untuk permulaan dua tahun pertama di alam pekerjaan. Bagi lelaki, ia masih relevan, tetapi untuk wanita ia mungkin timbul sedikit isu dari segi keselamatan. Belum lagi soal hujan atau ribut. Tak kurang juga yang menasihati supaya menggunakan kenderaan ibu bapa buat sementara waktu. Akan tetapi, bagaimana pula dengan mereka yang kurang bernasib baik, ibu bapa tidak pernah memiliki kenderaan sendiri.

Ada yang berpendapat, dari berhutang lebih baik beli kereta terpakai. Juga perlu diketahui, kereta terpakai mempunyai pelbagai jenis penjualannya. Ada yang menerima tunai sahaja, ada juga yang boleh dibeli dengan pinjaman tetapi mengikut tahun tertentu. Bagi individu yang baru bekerja, tunai sekurang-kurangnya sepuluh ribu adalah mustahil bagi mereka yang berpendapatan sekitar Rm1500 ke Rm2500 sebulan. Belum lagi diambil kira masalah teknikal yang akan datang, maklumlah kereta terpakai. Tetapi ada juga yang kereta terpakai yang masih bagus performancenya bergantung pada nasib.

Oleh itu, dalam hal ini kita perlu mengkaji secara total, tentang keperluan yang mendesak. Ia bukan soal kereta siapa lebih mahal, tetapi mengenai medium perantara antara anda dan tempat kerja. Anggaplah potongan gaji Rm300 ke Rm500 untuk kereta pertama anda sebagai inisiatif  demi kesenangan dan keselamatan. Siang malam bertungkus lumus memerah keringat dan kudrat, ditambah dengan kerja lebih masa, apalah kiranya kereta itu sebagai self reward buat diri anda.

Tetapi harus diingat, pemilihan kereta pertama anda itu haruslah sepadan dengan pendapatan. Ukur baju dibadan sendiri. Jangan pula potongan gaji melebihi baki yang tinggal. Ini akan menjadi masalah akibat tidak dapat mengawal nafsu dan akhirnya terpaksa mengikat perut di hujung bulan.

Kesimpulannya, pada zaman yang menghimpit kita dengan pelbagai cukai dan kos sara hidup yang tinggi, kita tidak dapat lari dari berhutang/loan. Ini kerana rata-rata daripada kita bukanlah datang dari keluarga elit, apatah lagi kerabat diraja. Mahu atau tidak kita akan berdepan dengan semua ini, namun apa yang membezakan ialah bagaimana cara menguruskan kewangan. Buat masyarakat di bandar, jika masih terdapat option seperti kenderaan awam, manfaatkan. Bagi mereka yang membeli kereta, cuba minimumkan perbelanjaan bulanan ikut kemampuan dan kawal selia akaun dengan rapi supaya segalanya teratur. Diharap kupasan ini dapat menepis segala momokkan tentang kesan negatif buat graduan yang membeli kereta ketika baru mula bekerja.


10 tanda "Anxiety Disorder" yang mungkin ada pada anda tanpa anda sedari selama ini

"The distinction between an anxiety disorder and just having normal anxiety is whether your emotions is causing a lot of of suffering and dysfunction," Sally Winston, PsyD, co-director of the Anxiety and Stress Disorder Institute of Maryland in Towson.

"Anxiety Disorder" merupakan satu penyakit mental yang serius di mana seseorang itu mengalami gangguan kebimbangan berlebihan yang menyebabkan kehidupan seharian seseorang itu terganggu.

Ini mungkin normal bagi kita yang berasa risau dan cemas setiap kali hendak berjumpa dengan orang atasan di tempat kerja, kena membentangkan kerja ataupun ketika menghadapi pelbagai masalah hidup. Tetapi bagi anda yang berasa cemas berlebihan setiap kali dalam urusan kehidupan seharian anda adalah tidak normal kerana anda mungkin mengalami penyakit tersebut. Jadi, bagaimana cara untuk mengetahui sama ada anda mengalaminya atau tidak?

Apabila anda menghadapi sesuatu masalah, anda akan rasa tidak tenang dan susah untuk memejamkan mata kerana anda selalu terbayangkan masalah tersebut setiap masa. Selagi tak selesaikan selagi itu anda sentiasa berasa risau dan cemas. Sebagai contoh, anda kena saman parking, bagi orang lain akan 'relax' sahaja kalau kena saman tersebut, tetapi berbeza bagi anda yang saman itu membuatkan anda dihantui selalu selagi anda tidak selesaikannya.

Selalunya kita kalau rasa takut mesti bersebabkan? Takut dengan ular sebab kemungkinan ular itu berbisa. Tetapi, bagi anda yang tiada sebab langsung untuk rasa takut ini sangat membimbangkan. Tetiba anda rasa takut dengan hujan, ketinggian dan seumpamanya. Hal ini juga berkaitan dengan "anxiety disorder". Anda berasa sangat takut dengan sesuatu hal yang anda sendiri tidak dapat menjelaskanya secara logik apa alasan ketakutan anda itu.

Ramai orang berasa panik tanpa mereka sedar. Oleh sebab itu, ramai yang mengalami kekejangan otot tanpa sebab yang jelas. Hal ini terjadi kerana perasaan cemas yang anda rasa ketika itu kerana anda tidak dapat tenangkan diri seketika. Jika anda tidak dapat mengawal perasaan cemas tersebut, maka ia akan menjadi ancaman kepada kesihatan yang mungkin menyebabkan kecederaan pada otot anda.

Jika terlalu berasa cemas, ia juga dapat menganggu proses pencernaan anda seperti mengalami 'diarrhea', 'cramp' atau gas yang berlebihan. Ia menyebabkan perut anda berasa sangat tidak selesa dan boleh menjejaskan aktiviti harian anda.

Normal bagi anda untuk berasa gementar sebelum bercakap di hadapan orang ramai tetapi selepas bercakap, automatik perasaan itu akan hilang. Jika perasaan itu masih berlarutan, maka kemungkinan anda mengalami "anxiety disorder" ini. Bagi golongan tersebut, mereka sering berasa gementar dan menyebabkan mereka berpeluh banyak di samping kaki dan tangan yang bergetar. Ia juga boleh menyebabkan seseorang itu pengsan.

Golongan ini juga sering berasa malu jika masuk ke dalam lingkungan yang baru. Perasaan malu ini membuatkan mereka ingin berjauh diri untuk berbual dengan orang di sekelilingnya. Selain itu, ia juga membuatkan seseorang itu tidak suka berada dalam tempat yang 'crowded' walaupun bilangan itu kurang dari 10 orang.

Rasa panik yang berlebihan amat berbahaya bagi golongan ini. Hal ini disebabkan oleh perasaan cemas itu sendiri yang akan menyebabkan anda mengalami rasa sesak nafas, jantung yang berdegup kencang, berpeluh yang banyak atau kepanasan. namun, tidak semua orang mengalami panik seperti ini. Tetapi, jika ia datang berulang, anda mungkin tergolong dalam "anxiety disorder".

Ada di antara kita yang mengalami trauma yang sangat dasyat sebelum ini. Rasa trauma atau dikenali sebagai "post-traumatic syndrome disorder" (PTSD) bukanlah salah satu tanda anxiety tersebut. Namun, mengikut kajian pada tahun 2006 yang terdapat dalam 'Journal of Anxiety Disorder', ia menunjukkan bahawa orang yang mengalami PTSD ini kebiasaannya juga akan diikuti oleh anxiety disorder juga. Hal ini kerana perasaan cemas yang berlebihan disebabkan trauma atau pengalaman buruk pada masa lalu.

Menurut Winston, "If you are constantly judging yourself or you have a lot of anticipatory anxiety about making mistakes or falling short of your standards, then you probably have an anxiety disorder". Sebenarnya golongan 'perfectionst' biasanya disebut sebagai "obsessive compulssive disorder" (OCD). Orang yang mengalami ini biasanya akan berasa sangat risau dan cemas jika berasa belum sempurna kerjanya dan dia akan menghabiskan waku berjam-jam dan mengulangi perkara yang sama demi untuk mencapai kesempurnaan tersebut.

Adakah anda selalu meragu akan diri sendiri tentang sesuatu dan menjadi panik disebabkannya? Winston menjelaskan bahawa orang yang mengalami 'anxiety disorder' ini akan sering meragukan dirinya seperti menyoalkan persoalan "Am i good enough?". Rasa cemas ini akan akan terus menghantui diri anda hingga menyebabkan gangguan kebimbangan yang berlebihan.

Jika anda tidak mampu mengawal kebimbangan anda akan sesuatu hal, hati-hatilah agar anda bukan tergolong dalam "anxiety disorder" ini. Anda boleh merujuk kepada pakar psikiatri jika anda tidak pasti sama anda anda mengalaminya ataupun tidak. Ini bukan bermaksud anda seorang yang gila. Tidak semua orang yang berjumpa dengan pakar ini disebabkan itu. Bukalah minda anda. Kalau anda boleh mengawal perasaan cemas, tahniah untuk anda. Bagi yang belum, berusahalah agar ia tidak menjadi semakin serius sampaikan mengganggu kehidupan harian anda.


12 Jenis Rakan Ini Anda Patut Bawa 'Travel' Bersama

Seperti kebanyakan perkara di dalam hidup ini, mengembara seeloknya dilakukan bersama dengan rakan-rakan. Mengembara secara solo tidak dinafikan mampu memberikan anda suatu pengalaman yang cukup berbeza, namun ianya tidak setanding dengan mengembara secara berkumpulan. Setiap pengalaman diperoleh semasa pengembaraan, baik semasa mencuba makanan yang pertama kali dirasa sehinggalah melihat matahari terbenam, segalanya terasa lebih hebat dan bermakna bila dilakukan bersama rakan-rakan.

Namun, mengembara secara berkumpulan tidak semudah yang disangkakan. Percutian jangkamasa panjang kebiasaannya akan membongkar perangai tersembunyi rakan-rakan anda yang buat anda rasa kurang selesa. Jangan terkejut jika anda terpaksa berjaga sepanjang malam dek kerana salah seorang dari rakan anda berdengkur dengan kuat.

Bagi mengelakkan percutian anda bertukar menjadi mimpi buruk, mari kita semak 12 jenis rakan yang patut anda mengembara bersama.

Anda impikan pengembaraan yang akan diingati seumur hidup anda? Mengembaralah bersama rakan yang sukakan pengalaman luar biasa. Dengan ini, anda akan sentiasa bersemangat untuk mencuba aktiviti lasak yang mencabar kekuatan fizikal dan mental. Apa yang lebih menyeronokkan, bersiap sedialah untuk merasai setiap momen kembara bersama mereka yang akan mengubah perspektif anda tentang kehidupan.

Pasti ada diantara rakan anda yang sememangnya gemarkan makanan. Berkawanlah dengan mereka kerana anda akan dapat tahu kafe dan restoran tempatan yang patut dikunjungi. Bahkan, perjalanan anda juga akan menjadi lebih singkat dan cepat memandangkan mereka ini mengikuti blog-blog makanan tempatan dan luar negara.

Mereka akan membantu anda untuk merakam detik-detik indah sepanjang perjalanan. Dengan kepakaran yang mereka ada dalam bidang fotografi, pastinya anda tidak perlu untuk memikirkan tentang sudut terbaik di sesuatu destinasi. Malah, gambar yang akan dikongsikan di Instagram atau media sosial lain juga akan lebih cepat siap dengan skil Photoshop yang mereka ada. Percayalah, anda akan berterima kasih dengan mereka ini atas foto-foto menawan yang anda akan kenang dan simpan sampai bila-bila.

Pengembara kebiasaannya cintakan aktiviti-aktiviti yang spontan dan bebas. Namun, elok juga untuk anda punyai sekurang-kurangnya seorang rakan yang ada membuat itenerari sebelum bercuti ke sesuatu tempat. Segala tempahan untuk acara seperti konsert, parti, jelajah mahupun majlis makan malam akan mereka lakukan terlebih dahulu. Sesuatu perjalanan itu akan menjadi lebih mudah dan lancar sekiranya ada 'si pencatit'.

Melancong dengan bajet yang rendah pasti menyukarkan jika anda tiada ilmu perancangan wang yang betul. Bersiar-siar di destinasi pelancongan akan menjadi lebih mudah jika ada seseorang yang akan mengingatkan anda akan moto 'mengembara tidak seharusnya mahal'. Malah, mereka juga akan menggunakan kemahiran tawar-menawar bagi mendapat diskaun terhebat. Mereka menghabiskan masa berjam-jam lamanya untuk menerokai segala tawaran di laman web seperti TripAdvisor, forum dan kumpulan Facebook untuk mengetahui kos anggaran yang diperlukan bagi bilik hotel, makanan dan cenderahati.

Kekangan bahasa merupakan masalah yang biasa dihadapi semasa melancong di luar negara. Sama ada kita tidak fasih atau orang di negara tersebut tidak boleh bertutur dalam Bahasa Inggeris dengan baik. Namun, rakan yang menguasai Bahasa Inggeris atau mana-mana bahasa asing yang lain boleh memudahkan perjalanan anda. Mereka ini bagaikan 'Google Translate' bergerak yang anda pasti cari untuk mengembara bersama selepas ini.

Kebiasaannya mereka ini terdiri dari golongan berada yang sentiasa mempunyai sejumlah duit yang besar di dalam kad kredit atau akaun bank. Kita takkan pernah tahu akan apa yang bakal terjadi semasa kita mengembara tambahan pula di luar negara. Jadi, mereka ini bertindak sebagai penyelamat sekiranya perkara yang tidak diingini berlaku. Namun, janganlah pula anda mengambil kesempatan. Paling penting, jangan lupa untuk memulangkan semula duit yang telah dipinjamkan itu.

Kalau dah namapun kaki jalan, mestilah mereka ini cukup berpengalaman untuk menunjukkan anda jalan ke kawasan menarik yang ada di sekitar lokasi pengembaraan anda. Seperti peta atau GPS, mereka ini tahu jalan terdekat untuk ke tempat terbaik yang patut anda lawati. Tidaklah anda menghabiskan banyak masa untuk sesat berbanding menikmati percutian anda.

Bagi yang kurang sukakan cabaran, rakan seperti ini adalah pilihan tepat untuk menambah semangat anda untuk menerokai budaya tempatan serta tempat-tempat bersejarah di sekitar tempat yang dilawati. Oleh itu, anda akan lebih menghargai tradisi dan penduduk tempat yang ingin dikunjungi. Dengan ilmu yang ada, bolehlah anda pergi ke bandar yang kaya dengan budaya, menjadi tumpuan pelancong serta monumen yang bakal memberi anda perspektif berbeza tentang sesuatu destinasi itu.

Mengembara bersama rakan seperti ini bakal mengajar anda tentang erti pengembaraan yang sebenar. Tidak kiralah sama ada sewaktu anda ketinggalan kapal terbang atau membuat lencongan yang salah, mereka ini akan berfikir di luar kotak untuk mencari jalan penyelesaian. Bagi mereka, tiada halangan yang boleh diatasi tanpa usaha. Jika anda jenis yang suka berputus asa, mereka akan membantu menyelamatkan pengembaraan anda.

Dengan hanya membawa barangan penting sahaja, anda dijamin tidak mempunyai masalah di luar kawalan sewaktu check-in di lapangan terbang. Malah, perjalanan anda menerokai sesuatu tempat itu dengan berjalan kaki juga menjadi lebih cepat dan puas. Jika anda seorang yang gemar membeli-belah atau mengumpul cenderahati untuk dibawa pulang ke tanah air, mereka ini sentiasa ada ruang kosong di dalam beg untuk anda tumpang letak barangan tersebut.

Memang susah nak cari kawan yang punyai sense of humour. Kadangkala mereka ini dianggap menjengkelkan kerana sentiasa buat lawak tanpa mengira tempat dan situasi. Namun, kehadiran 'pak lawak' sebagai rakan pengembara mampu mengelakkan perjalanan anda lesu dan membosankan. Bila masing-masing dah letih berjalan, mereka inilah yang akan menceriakan suasana yang hambar dan janggal. Kalau penerbangan anda ditunda dan terpaksa bermalam di lapangan terbang, mereka ini akan memikirkan cara untuk menepis aura negatif yang menghilangkan mood percutian anda.


10 Produk Genius Yang Memudahkan Tugas Anda Sebagai Ibubapa

Setiap pasangan yang membina rumahtannga pastinya mempunyai impian untuk menimang cahaya mata dan bergelar ibubapa. Segala persediaan akan mereka siapkan seperti hadir ke kelas untuk menjadi ibu bapa, membeli barang-barang untuk menyambut bayi dan banyak lagi.

Namun, mereka tidak menyedari bahawa walaupun perasaan yang bakal mereka rasai apabila menimang cahaya mata amatlah gembira, ada kisah sebaliknya. Kepada yang sudah bergelar ibu bapa, anda pastinya setuju bahawa antara salah satu cabaran yang paling besar dalam hidup anda adalah apabila anda mempunyai anak kecil. Ramai di kalangan ibu bapa muda yang merungut akan masalah yang dihadapi disebabkan oleh anak kecil mereka. Malah ada yang serik untuk mendapat cahaya mata lagi.

Namun, walaupun tugas menjaga anak kecil itu sukar dan mencabar, ia akan menjadi lebih mudah dengan ciptaan genius oleh pereka-pereka dari seluruh dunia, yang kami kongsikan dalam artikel ini. Pastinya anda inginkan produk-produk dalam artikel ini. Semoga bermanfaat.

Antara cabaran terbesar menjadi ibu bapa adalah kurangnya mendapat tidur yang cukup. Bayi yang kerap menangis amat memerlukan ibu bapa mereka sentiasa memantau mereka. Katil yang biasa digunakan oleh ibu bapa untuk bayi mereka adalah katil asing, yang menyukarkan ibu bapa untuk lebih peka terhadap bayi mereka. Juga, ada yang mahu bersama bayi mereka setiap masa mereka di atas katil dengan meletakkan bayi di tengah-tengah antara ibu dan bapa. Dengan ciptaan ini, ia lebih memudahkan anda untuk memantau bayi anda tanpa perlu bangun dari katil anda.

Kadang-kadang, para ibu tidak mempunyai masa untuk sendiri kerana menjaga bayi mereka. Bayi yang sentiasa merengek dan menangis membuatkan si ibu perlu memberi perhatian yang lebih. Untuk menidurkan bayi, mereka hampir tidak boleh melakukan apa-apa perkara lain. Dengan ciptaan kerusi ini, para ibu boleh melakukan aktiviti lain seperti membaca, menjahit atau menggunakan telefon pintar, sambil memantau dan menidurkan bayi.

Masa yang berkualiti di luar bersama anak anda amatlah penting untuk perkembangan otak mereka serta merapatkan hubungan kekeluargaan. Bagi mereka yang suka membawa anak mereka berjalan di taman menggunakan stroller, kini menjadi lebih mudah. Dengan stroller berskuter atau basikal ini lebih memudahkan anda untuk melakukan aktiviti tersebut. Ia juga bagus bagi mereka yang mempunyai masalah kesihatan seperti sakit lutut atau tidak boleh berjalan lama.

Bayi atau anak kecil amat terdedah dengan kuman dan bakteria, menyebabkan mereka mudah jatuh sakit seperti demam. Walaupun anak berada di sisi, amatlah tidak praktikal untuk ibu bapa untuk membuat pemeriksaan suhu badan anak setiap minit hanya kerana risau akan kesihatan anak. Namun, perkara ini menjadi mudah dengan ciptaan stiker bertermometer ini. Anda hanya perlu melekatkan stiker ini pada bawah ketiak anak, lalu connect pada telefon pintar anda melalui fungsi bluetooth. Stiker ini akan sentiasa mengemaskini dan memberikan bacaan suhu badan anak anda selama 24 jam. Jadi, anda tidak perlu risau lagi. Hebat bukan?

Apabila anda menyediakan sarapan atau hidangan bagi anak kecil anda, kerap kali pasti akan berlaku perkara tidak diingini. Salah satunya ialah makanan tertumpah. Anak kecil yang baru hendak belajar untuk makan sendiri biasanya akan mengalami masalah ini, dan lebih cuai atau kadang-kadang mereka sengaja bermain dengan makanan. Sebagai ibu bapa anda pastinya tertekan jika setiap kali makanan tertumpah atau ditumpahkan. Mangkuk pintar ini boleh menyelesaikan masalah anda kerana ia dicipta dengan teknologi yang membuatkan mangkuk tersebut bergerak mengikut pergerakan luar yang dilakukan oleh anak anda. Tiada lagi makanan tumpah.

Selain menidurkan bayi, salah satu antara cabaran menjaga anak kecil adalah ketika memandikan mereka. Sukar untuk memandikan mereka tanpa mereka menangis kerana air yang jatuh dari bahagian kepala membuatkan mereka seakan-akan lemas dan tidak boleh bernafas. Kebanyakan ibu bapa terpaksa memandikan anak mereka dengan perlahan malah mengelap sahaja badan anak mereka menggunakan tuala basah. Topi ini dapat menyelesaikan masalah tersebut dengan menghalang air daripada melalui muka anak anda.

Jika anak kecil anda masih minum susu botol, mereka memerlukan susu yang suam untuk diminum. Cara biasa untuk membancuh susu botol adalah dengan menggunakan air panas dan dicampurkan dengan air bersuhu biasa supaya susunya tersebut menjadi suam. Jika anda berada di luar, sudah tentunya menyukarkan anda untuk membancuh susu. Botol susu ini boleh memanaskan susu tersebut dengan sendirinya dan mengekalkan suhu susu pada kadar tertentu. Ia juga boleh digunakan sebagai botol susu biasa apabila anda di rumah.

Bagi anak anda yang masih tidak boleh makan makanan pejal, dan bergantung kepada makanan cecair seperti biskut lembut, sudu pintar ini boleh memudahkan kerja anda. Anda tidak perlu lagi menyuap anak anda menggunakan sudu dan mangkuk. Hanya memasukkan makanan tersebut ke dalam bekas sudu ini, dan picit botol tersebut untuk menyuap anak anda. Mudah dan menjimatkan masa.

Ini antara yang perkara yang paling ekstrem penulis pernah lihat ibu-ibu lakukan. Apabila bayi mereka mengalami selsema, kerana sayang, ibu-ibu sanggup untuk menyedut hingus bayi mereka bagi mengelakkan bayi sesak nafas, dengan hanya menggunakan mulut. Malah ada yang menelan terus hingus tersebut. Hebat kasih sayang seorang ibu, bapa-bapa pula hanya melihat sambil membuat muka yang kerut. Para ibu kini tidak perlu lagi melakukan begitu dengan ciptaan ini, teknik yang sama namun cara yang berbeza. Kini para bapa pula boleh mengambil tugas ini!

Untuk mendiamkan bayi yang menangis dan memberikan ketenangan pada bayi, biasanya ibu bapa akan memberi puting getah. Semua ibu bapa melakukan perkara ini. Namun, ia boleh mendatangkan kemudaratan kepada bayi jika puting tersebut tidak bersih dan terdedah kepada kuman dan bakteria. Puting ini berbeza daripada puting biasa kerana ia berpenutup dan memastikan puting sentiasa bersih. Ia tidak terdedah kepada kotoran apabila tidak digunakan, dan memudahkan penyimpanan.


5 keburukan tabiat mencarut dalam kalangan masyarakat kita

Budaya mencarut ini bukanlah sesuatu yang baru lagi bahkan dari zaman dahulu lagi sudah wujudnya perkataan carut ini. Di Malaysia, rata-rata kita dapat dengar bagaimana perkataan itu dikeluarkan dari mulut seseorang sama ada tengah melakukan kerja, tersangkut dalam kesesakan lalu lintas mahupun dalam pergaduhan. Yang paling sedih sekali, budak-budak sekitar umur 5 tahun juga sudah pandai menggunakan perkataan tersebut. Mengapa hal ini boleh berlaku?

Sebenarnya, sejak dari kecil lagi mereka sudah dapat meniru gaya percakapan orang dewasa kerana pada waktu itu mereka tengah dalam proses membesar dan gemar memerhatikan tingkah laku orang lain di sekeliling mereka. Ada juga di antara kita yang jenis baran tak kira di mana jua lalu mencarut sesuka hati. Hal ini menyebabkan ia telah menjadi satu tabiat buruk pada individu tersebut. Oleh sebab itu, mencarut telah menjadi satu budaya pada masa kini. Bagi anda, mungkin mencarut ini adalah normal tetapi kalau tidak mengawalnya kelak akan memberi impak negatif yang besar dalam kehidupan anda pada masa hadapan.

Dalam konteks ini bermaksud apabila anda sudah terbiasa mengeluarkan kata-kata yang tidak elok, ia akan membuatkan hati anda menjadi gelap dan susah untuk anda berubah menerima teguran dari orang lain. Anda akan berasa cepat marah dan akan menghiraukan tentang perasaan orang lain yang anda telah sakiti tanpa anda sedari. Anda sudah tidak kisah apa yang bakal berlaku, janji anda sudah lega lepaskan semua carutan anda. Ini sangat merisaukan kerana apabila anda sudah sebati dengan tabiat mencarut, ia akan menyebabkan munculnya titik-titik hitam di dalam hati anda dan lama-lama akan menjadi gelap.

Bagi yang sedang bersekolah mahupun tengah menyambung pengajian, tidak kira di mana jua anda belajar, anda tetap akan rasa tidak tenang untuk belajar sesuatu dan berasa kurang faham walaupun anda telah mengulangkaji banyak kali. Selain itu, ia juga membuatkan anda rasa susah untuk mengingati apa yang telah anda hafal sebelum ini. Mencarut ini boleh diibaratkan 'bagai sudah tidak ada ruangan untuk ada mengisi ilmu ke dalam hati kerana sudah dipenuhi dengan kamus carutan anda'. Hal ini kerana otak berhubung kait dengan hati kita. Oleh itu, jagalah percakapan selalu. Jangan salahkan guru-guru pula apabila anda sukar untuk menimba ilmu.

Disebabkan tabiat mencarut ini sering digunakan dengan ahli keluarga mahupun rakan-rakan, secara tidak langsung ia akan menyebabkan sesuatu hubungan itu akan mengalami masalah komunikasi. Bila tiada rasa hormat dalam diri lagi, sukar untuk berkomunikasi dengan cara baik. Memang bagi anda itu normal, tetapi ada juga di antara mereka yang mungkin terasa dengan percakapan anda dan membuatkan mereka berjauhan dengan anda. Amalkan perkataan maaf selalu supaya dapat wujudkan kembali kemesraan anda bersama mereka seperti dahulu.

Kalau setiap hari anda cepat melenting dengan memaki hamun, jangan terkejut kalau tekanan darah anda tinggi nanti. Tak pasal-pasal anda sudah ada penyakit darah tinggi disebabkan tidak mampu mengawal kemarahan anda dengan mencarut. Mana ada orang mencarut dalam keadaan 'happy go lucky' kan? Jadi, cepat-cepatlah berubah kurangkan mencarut itu. Kalau tak ada benda nak cakap, lebih baik diam sahaja dari mencari penyakit sendiri.

Bercakap buruk adalah salah satu dosa juga. Ini yang paling ditakuti sebenarnya. Apabila hati kita sudah mati, tiada apa lagi yang mampu kita buat melainkan bertaubat. Hati mati ini bermaksud yang anda sudah tiada apa-apa lagi perasaan seperti belas kasihan, kasih sayang dan sebagainya. Kalau anda berbuat jahat sekalipun, anda akan tetap rasa tak bersalah langsung dan berlagak sombong. Jangan sampai anda lupa diri ya.

Hidup ini kena beradab tak kira di mana kita berada, kita tetap harus saling hormat-menghormati antara satu sama lain agar menjadi contoh yang baik pada generasi akan datang. Belum terlambat lagi untuk berubah menjadi yang lebih baik. Mari banyakkan beristighfar dan kurangkan mencarut agar hidup kita sentiasa tenang dan dirahmati oleh Allah SWT.


6 Tabiat Harian Yang Membuatkan Kulit Wajah Cepat Berkedut Dan Nampak Tua

Lumrah manusia, semua orang sukakan kecantikan. Namun bagi kebanyakan wanita, kecantikan adalah segalanya. Mereka amat mementingkan penampilan luaran dan bagaimana orang lain memandang mereka. Mereka sanggup menghabiskan wang ringgit semata-mata untuk kelihatan cantik dan menarik di mata masyarakat.

Sebab itu perniagaan yang melibatkan penjualan barangan wanita sentiasa menguntungkan, malah penjualan produk-produk kosmetik, alat solekan, dan juga pakaian yang mengikut fesyen semakin berkembang mengikut zaman. Namun, di antara semua ini, apa yang paling penting bagi wanita adalah penampilan dan kecantikan wajah. Dan ini sekaligus merujuk kepada kesihatan dan kecantikan kulit pada wajah mereka.

Namun, ramai yang belum sedar bahawa sebenarnya kecantikan itu datang dari dalam. Bagi mereka yang tahu akan perkara ini, sudah tentunya mereka tidak perlu bersusah payah menghabiskan wang ringgit untuk kelihatan cantik dan muda. Bagi kebanyakan wanita, mereka mengganggap perkara ini remeh, dan hanya memberikan perhatian kepada kesihatan luaran, dan mengabaikan kesihatan dalaman.

Sebenarnya, tabiat harian mereka lah yang membuatkan kulit mereka cepat tua dan tidak berseri. Tiada produk dan solekan yang dapat menandingi penjagaan kesihatan dalaman, untuk mendapatkan kulit wajah yang kelihatan muda dan berseri.

Iluminasi.com ingin berkongsi tabiat harian yang menyebabkan proses penuaan kulit wajah berlaku dengan cepat daripada yang sepatutnya.

Rehat secukupnya adalah salah satu perkara yang paling penting dalam hidup manusia. Tidur adalah satu-satunya cara untuk kita merehatkan badan dan minda dalam masa yang sama. Jika seseorang itu kekurangan tidur, ia akan memberikan banyak kesan negatif, antaranya adalah mempercepatkan penuaan. Satu ujian klinikal yang diarahkan oleh Estee Lauder dan dikendalikan oleh saintis daripada University Hopitals (UH) Case Medical Center mendapati mereka yang tidur tidak cukup menunjukkan pertambahan tanda-tanda penuaan pada kulit berbanding mereka yang tidur dengan cukup.

Tidak syak lagi, tekanan dapat mempercepatkan penuaan. Walaupun ia bukan dikategorikan sebagai tabiat kerana ia bukanlah sesuatu yang kita inginkan, namun jika tekanan tidak dikawal, ia akan menjadi penyumbang besar kepada penuaan pra-matang. Satu kajian yang dijalankan pada 2012 dan diterbitkan oleh journal PloS ONE, mendapati bahawa keletihan dan tekanan berkaitan kerja boleh memberikan kesan buruk kepada DNA penting dalam sel-sel badan kita. Saintins mengukur panjang DNA yang dikenali sebagai telomeres, dan mendapati mereka yang mempunyai kerja yang memberi tekanan paling tinggi, mempunyai DNA telomeres yang terpendek. Dan apabila telomeres ini menjadi pendek, sel-selnya boleh rosak atau mati. Bagi mereka yang tidak mengalami tekanan kerja mempunyai telomeres yang lebih panjang. Pengurangan panjang telomere dikaitkan dengan penyakit Parkinson, diabetis tahap 2, masalah jantung dan juga barah.

"Kami tahu bahawa telomeres akan menjadi semakin pendek apabila umur semakin meningkat, namun kemungkinan besar kebimbangan dan tekanan boleh mempercepatkan proses itu. Ini adalah penemuan yang paling hampir yang membuatkan kami lebih faham mengenai hubungan antara tekanan dan bagaimana badan kita menjadi tua dengan lebih pantas,"

Jika anda sedar, mereka yang selalu makan makanan tidak seimbang dan sihat seperti makanan segera, kelihatan lebih tua daripada umur mereka. Itu belum bercakap mengenai saiz badan. Apabila anda makan dengan tidak sihat, anda secara tidak langsung terlepas daripada memakan makanan antioksida daripada sumber sayuran dan buahan, yang mana penting untuk kekal muda.

Makanan yang tinggi antioksida melawan radikal bebas yang mana jika dibiarkan boleh merosakkan badan dan kulit, merosakkan sel-sel yang menyebabkan barah dan membuatkan anda tua. Namun, antioksida hanya kekal di dalam badan tempoh beberapa jam sahaja dan perlu sentiasa diganti. Jadi anda perlulah kerap makan makanan yang tinggi antioksia untuk kelihatan lebih muda.

Pastinya anda pernah atau mempunyai rakan yang sentiasa kelihatan muda daripada umurnya, dan mendapati bahawa beliau kerap bersenam. Ya, mereka yang kerap bersenam kelihatan lebih muda daripada umur mereka, berbanding mereka yang kurang bersenam atau tidak bersenam langsung. Bersenam dengan kadar sederhana bukan sahaja baik untuk jantung dan paru-paru, malah ia boleh meremajakan kulit anda. Jika anda bersenam dengan kadar sederhana dan memastikan anda berpeluh, anda akan mendapatkan kedua-dua hasil iaitu anti-penuaan dan juga penurunan berat badan.

Bersolek berlebihan boleh membuatkan wanita tua dengan cepat tetapi mereka kurang sedar, kata Dr. Stuart. Memakai alat solek yang berlebihan, lebih-lebih lagi yang berasaskan minyak boleh membuatkan liang-liang kulit tersumbat dan menyebabkan penuaan dengan cepat. Tambahan lagi, penggunaan produk kulit yang mempunyai bahan kimia yang menyebabkan kerengsaan, berwangian dan alkohol secara berlebihan boleh menyebabkan kulit menjadi kering, dan mengakibatkan kedutan dan garis halus pra-matang.

Bukan sahaja ia menyebabkan pertambahan berat badan, malah gigi manis anda boleh membuatkan wajah anda kelihatan lebih tua daripada umur anda. Menurut Dr. Susan Stuart, gula yang dimakan daripada makanan manis akan melekat pada serat protein di dalam setiap sel. Proses yang merosakkan ini dikenali sebagai 'glycation', boleh menyebabkan hilangnya seri, bulatan hitam di bawah mata, tona kulit tak sekata, penambahan garis halus dan kedutan, serta meningkatkan saiz liang roma pada muka. Kurangkan atau berhenti terus daripada memakan makanan yang manis jika anda mahukan kulit yang cantik dan berseri.

Jadi, bagi mereka yang mahukan kecantikan kulit wajah yang sebenar, berikanlah perhatian kepada perkara-perkara di atas. Kesihatan dalaman akan membuatkan kesihatan luaran turut cantik.


Teknik Pembungkusan Kreatif Syarikat Ini Mampu Mengurangkan Kerosakan Pada Barang Yang Di Hantar Kepada Pembeli

Sekiranya anda menjual barang secara dalam talian (online), antara perkara yang menjadi dilema dan kerisauan adalah ketika proses penghantaran (kurier) barang tersebut kepada pelanggan atau pembeli.

Seringkali terjadi, barang yang dihantar rosak atau terdapat kecacatan padanya disebabkan pihak penyedia perkhidmatan penghantaran tidak menguruskannya dengan baik. Walaupun telah meletakkan pelekata "Mudah Pecah" atau "Fragile", perkara seperti ini masih terjadi.

Apabila barang yang dihantar kepada pembeli tidak sempurna atau rosak, pihak penjual seringkali terpaksa menanggung kos penghantaran kepada pembeli. Malah, sekiranya barang tersebut rosak teruk, mereka perlu menggantikannya dengan barang yang elok.

Apakah solusi terbaik untuk mengelakkan perkara ini daripada terus berlaku?

Sebuah syarikat daripada Belanda, VanMoof yang menjual basikal telah mendapat idea untuk membungkus basikal dengan sangat kreatif. Setiap basikal yang dihantar kepada pembeli akan dibungkus dalam sebuah kotak yang bersaiz televisyen berskrin nipis.

Menariknya, mengikut maklumat daripada pihak VanMoof sendiri, idea mereka ini telah berjaya mengurangkan kerosakan kepada basikal yang dihantar kepada 70% - 80%!

Dengan membungkus basikal dalam kotak berbentuk skrin tv nipis, pihak penyedia perkhidmatan penghantaran akan menjangka ianya adalah sebuah televisyen, lalu akan menguruskannya dengan begitu cermat dan berhati-hati sekali!


5 Destinasi Pelancongan Paling Berbahaya Di Dunia

Dengan kemudahan penerbangan tambang murah dan sistem penerbangan yang semakin hari semakin menghampiri slogan "kini semua orang boleh terbang," sudah menjadi satu kebiasaan untuk mendengar rakyat negara kita melancong ke luar negara. Terdengar juga desas desus di London dan di Hanoi, orang Malaysia amat mudah dijumpai.

Walau bagaimanapun, masih kedengaran bermacam khabar angin berkenaan bahaya melancong tanpa mengambil kira aspek tempat yang ingin dikunjungi. Kita tidak mahu percutian yang sepatutnya bermula dengan gembira berakhir dengan kisah duka. Berikut adalah senarai 5 tempat paling merbahaya di dunia untuk seorang pelancong. Kami berharap agar panduan ini dapat membantu anda merancang percutian anda.

Cape Town mempunyai kebudayaan yang unik hasil gabungan budaya barat dan budaya Afrika. Walaupun begitu, Cape Town mempunyai beberapa sempadan yang amat berbeza tahap keselamatannya. Di satu sudut, keadaannya selamat dan di satu sudut lain, menjadi sarang penagihan dadah, pelacuran dan pencuri yang menunggu mangsa. Didorong oleh faktor kemiskinan yang tinggi, kadar jenayah di Cape Town meningkat saban tahun.

Di satu bahagian yang dinamakan City Bowl, anda dinasihatkan untuk mengelakkan pengemis kanak-kanak yang akan menjaja pelbagai kisah kesedihan. Mereka bertindak dalam kumpulan dan kesemuanya hanya mensasarkan satu saja- barangan berharga anda.

Pada ketika ini, selepas berlakunya ketidak stabilan kerajaan atas penurunan harga minyak, Caracas seolah hilang sistem kehidupan yang bertindak mengawal penduduknya. Terdapat kekurangan bekalan makanan, air, ubat, elektrik dan juga barangan lain sehingga menyebabkan kejadian ganas dan rompakan berlaku kerap.

Dilabelkan sebagai berada dalam tahap kritikal kerana jenayah berleluasa seperti pembunuhan, penculikan, pengedaran dadah serta ancaman wabak penyakit, Caracas adalah salah satu destinasi yang perlu anda elakkan ketika ini.

Detroit dilaporkan mempunyai kadar kemiskinan paling tinggi di Amerika Syarikat, 58.51 kes dalam 1000 penduduk. Menurut kajian, Detroit adalah negeri yang mempunyai jumlah penduduk paling bermasalah stres dan juga mempunyai kadar perceraian paling tinggi.

Tidak hairanlah dengan situasi yang tidak berapa membantu, kadar jenayah di Detroit kekal berada pada tahap yang sangat tinggi.

Bandar ketujuh paling besar di dunia dan menempatkan hampir 15 juta orang penduduk, Karachi amat berbeza dengan satu lagi bandar terkenal Pakistan iaitu Islamabad. Dengan ancaman jenayah yang berleluasa, golongan pencuri yang bekerja dalam kumpulan amat kerap dijumpai berkeliaran mencari mangsa. Dinasihatkan agar tidak keluar pada waktu malam di beberapa kawasan yang terkenal sebagai sarang jenayah seperti Nazimabad dan Gulshan.

Digelarkan sebagai Bandar Paling Ganas di Dunia, San Pedro Sula mempunyai kadar pembunuhan 173 daripada 100 ribu penduduk, membuatkan San Pedro menjadi bandar yang mempunyai statistik kes bunuh tertinggi di dunia yang tidak terlibat dalam peperangan.

Honduras mempunyai jumlah penduduk hanya seramai 8 juta orang dan kes bunuh berlaku setiap hari dengan purata 20 kes tetapi apabila difokuskan pada San Pedro Sula, ceritanya bertukar menjadi lebih ekstrim. Pengedaran dadah, pergaduhan kongsi gelap, rusuhan politik dan perebutan tanah kerap berlaku, tidak dibantu dengan anggota keselamatan yang dikatakan korup dari atas hingga ke bawah.

Salah seorang penduduk di situ berkata yang manusia dibunuh setiap hari macam manusia menembak ayam.

Walaupun kita selalu mengkritik pentadbiran negara kita, tetapi jika dibandingkan bagaimana sebuah masyarakat mampu jatuh hingga menjadi satu komuniti yang sudah seolah-olah hilang akal, kita seharusnya bersyukur juga keamanan di negara kita masih lagi terpelihara. Sama-sama lah kita berdoa agar apa yang kita ada sekarang dapat dikekalkan sehinggalah kita dapat wariskan kepada generasi-generasi akan datang.


Biografi Fattah Amin Paling Lengkap Dalam Internet

Abdul Fattah bin Mohd.Amin atau lebih dikenali dengan nama Fattah Amin adalah salah satu nama yang sering meniti di bibir peminat drama Malaysia. Beliau lahir pada 14 September 1990. Anak jati Setiawangsa, Kuala Lumpur ini merupakan mahasiswa jurusan seni di Universiti Teknologi Mara (UiTM).

Beliau memulakan karier seninya dengan menyertai pertandingan pencarian bakat Hero Remaja yang kerap mencungkil anak-anak seni terkenal sebelum itu seperti Esma Daniel, Zed Zaidi, Kamal Adli dan Fizo Omar.

Untuk pertandingan Hero Remaja yang disertai oleh beliau, beliau terpaksa berentap dengan beberapa nama lain yang kini telahpun berjaya mencipta nama sebagai anak seni seperti Hafidz Roshdi, Saharul Ridzwan dan Syafiq Kyle.

Nasib menyebelahi Fattah kerana terpilih sebagai pemenang dan beliau dinobatkan sebagai Hero Remaja bagi tahun 2012. Dengan kemenangan itu, Fattah membawa pulang wang tunai berjumlah RM5000 serta sebuah motorsikal Naza 650Z.

Menyifatkan kemenangannya sebagai satu peluang untuk beliau melangkah lebih jauh sebagai peragawan dan juga peluang untuk beliau melangkah ke bidang seni, Fattah langsung tidak lagi menoleh ke belakang selepas itu.

Menjadikan Leonardo DiCaprio sebagai idola, Fattah mula menempah nama sebagai pelakon kegemaran ramai apabila memegang watak utama dalam siri drama popular "Suri Hati Mr.Pilot" yang membuatkan ramai gadis (dan kakak serta makcik) jatuh cinta pada beliau.

Diwaktu lapang, beliau akan menonton filem lakonan DiCaprio untuk dijadikan rujukan bagaimana hendak menjiwai sesuatu watak yang berbeza.

Apabila diajukan soalan apa yang beliau akan lakukan jika beliau tidak mengambil keputusan menjadi seorang pelakon, Fattah menjawab yang besar kemungkinan beliau akan menjadi seorang ahli perniagaan.

Mendakwa dirinya pemalu dan pendiam pada awal penampilan beliau, beliau akui agak sukar untuk beliau bertukar menjadi seorang yang sentiasa diperhatikan gerak-gerinya.

Fattah juga mengakui yang sebelum bergelar artis, beliau sudahpun mempunyai seorang teman wanita semenjak di bangku sekolah lagi dan pernah keluar berjumpa dengan gadis tersebut ketika zaman beliau hendak menduduki Sijil Pelajaran Malaysia lagi. Tetapi Fattah mengakui yang semua itu cinta monyet zaman remaja.

Setelah bergelar pelakon, Fattah kini memang bernasib baik dapat mengubah hidupnya. Beliau kini boleh berbangga memiliki sebuah pusat latihan kesihatan di Kuala Lumpur yang membuktikan anak Melayu juga boleh berniaga.

Walaupun begitu, pada Februari 2017 selepas pelancaran buku himpunan kata-katanya yang diberi judul 99 Kata-Kata #QalifModen Fattah Amin, beliau mendapat pelbagai reaksi negatif daripada masyarakat berkenaan dengan kandungan buku beliau yang agak terlalu ringan isinya.

Dikritik kerana dikatakan tidak layak serta dipandang rendah kredibiliti beliau sebagai penulis tidak menjejaskan jualan buku tersebut sehingga cetakan pertama buku tersebut sebanyak 5000 naskah habis dijual dalam masa 10 hari.

Pada 3 Mei 2017, Fattah Amin menjadi artis pertama menerima anugerah dalam Anugerah Buku Negara apabila 99 Kata-Kata #QalifModen Fattah Amin dinobatkan sebagai buku paling popular tahun ini. Seperti biasa ramai yang mempertikaikan kemenangan beliau.

Jika kita imbas balik apa yang telah dilalui oleh Fattah dari 2012 sehinggalah sekarang, jelas perjalanan kariernya agak lancar dan namanya semakin meingkat naik.

Kita juga boleh nampak Fattah cuba memperkembangkan bakat beliau, bukan hanya sekadar bergantung dengan lakonan semata tetapi berani mencuba mengeluarkan lagu sendiri yang bolehlah dikatakan oleh penulis, biasa saja.

Tetapi untuk menafikan apa yang telah beliau capai bukan satu kejayaan yang boleh dibanggakan, menunjukkan kita tidak berlaku adil dalam menilai dia. Pasti ramai yang memandang kejayaan yang didorong hasil kemenangan dalam satu pertandingan "lelaki cantik" bukanlah kemenangan yang tulen.

Walaupun demikian, daripada seorang anak muda yang nampak benar perubahannya selepas serius dalam kariernya, pujian harus diberikan kepada Fattah kerana berani mencuba.

Sama ada dia berjaya dengan cemerlang atau dalam isu Fattah, berjaya dalam kritikan yang panjang, Fattah Amin berjaya menunjukkan kepada anak muda semua yang jika minda diletakkan di tempat yang betul serta berkat sokongan keluarga dan kerja keras, impian boleh jadi kenyataan. Yang penting, anak-anak muda mesti berani mencuba.

Malu? Takut dikritik? Rasanya hanya golongan minoriti di antara kita saja yang berani mencuba menyertai pencarian Hero Remaja sementara ramai lebih leka mengkritik dan berharap kehidupan bertukar jadi lebih selesa.

Fattah Amin kini bergelar pelakon, peragawan, penyanyi, ahli perniagaan dan juga penulis. Jika Fattah Amin boleh lakukannya, kenapa pula bukan anda ?


Buah atau Sayur - Yang Mana Lebih Baik?

Menurut satu laporan yang disiarkan hasil kajian University College London (UCL) pada tahun 2014, mengamalkan pemakanan 7 bahagian buah atau sayur setiap hari mampu mengurangkan risiko kematian sehingga 42%, jika dibandingkan dengan memakan satu atau kurang bahagian.

Sebuah kajian yang dilakukan oleh penyelidik di England mengkaji tabiat pemakanan 65,226 peserta kajian sepanjang tahun 2001 hinggalah tahun 2013 dan mendapati lebih banyak sayur dan buah-buahan yang dimakan peserta, kemungkinan untuk berlaku kematian menjadi lebih rendah. Memakan tujuh bahagian sayuran atau buah-buahan juga mampu mengurangkan risiko kanser sebanyak 25% dan risiko penyakit jantung sebanyak 31%.

Jika anda merasakan tujuh bahagian setiap hari yang diperlukan terlalu tinggi, kajian UCL juga mendapati jika seseorang makan satu hingga tiga bahagian risiko kematian berkurang kepada 14%, 29% untuk mereka yang makan tiga ke lima bahagian dan 36% untuk mereka yang makan lima hingga tujuh bahagian.

Kajian tersebut yang diterbitkan di dalam Journal of Epidemiology & Community Health, mendapati sayuran segar mempunyai khasiat perlindungan paling tinggi dengan mencatatkan pengurangan risiko kematian untuk setiap bahagian sebanyak 16%. Salad mengurangkan risiko sebanyak 13% sementara buah-buahan pula mengurangkan risiko sebanyak 4% untuk satu bahagian.

"Kita tahu tabiat memakan buah dan sayuran ini baik, tetapi kesan yang diperolehi menakjubkan kami," kata Dr Oyinlola Oyebode, ketua penyelidik kajian tersebut."Mesej jelas yang dapat kami simpulkan, lebih banyak sayur dan buah-buahan yang dimakan, mampu mengurangkan risiko kematian pada semua peringkat umur."

"Jika kita gemar makan lobak merah mentah, tabiat itu amat baik. Jika ada orang yang perlu rasa makanan manis, pisang atau buah-buahan adalah sepatutnya menjadi pilihan mereka."

Kerajaan Australia dalam masa yang sama sudahpun memperkenalkan kempen garis panduan pemakanan yang menggalakkan rakyat mereka mengambil dua bahagian buah dan lima bahagian sayuran setiap hari.

"Kajian kami membuktikan inisiatif kerajaan Australia melalui kempen 2+5 akan memberikan kesan positif yang sangat besar kepada rakyat mereka," kata Dr Oyebode." Bagaimanapun, kepada yang takut tak mampu mencapai sasaran 2+5 yang disyorkan, boleh mengamalkan tabiat memakan dalam bahagian yang lebih kecil. Ini akan turut sama membantu."

Malangnya, kajian mereka mendapati yang kesan positif yang ditunjukkan tidak mampu diterjemahkan apabila jus buah digunakan. Buah-buahan dalam tin dan buah-buahan sejuk beku pula didapati meningkatkan lagi risiko kematian sebanyak 17%.

"Kebanyakan buah dalam tin mengandungi kandungan gila yang sangat tinggi dan selalunya, buah berkualiti rendah akan digunakan dalam tin berbanding buah yang diguna untuk menghasilkan jus," kata Dr Oyebode. "Kesan negatif gula terlalu tinggi jika dibandingkan dengan kesan baik yang diperolehi. Saya tidak mengesyorkan pengambilan buah-buahan dalam tin untuk mereka yang mahu menjaga kesihatan."

Untuk menjawab persoalan yang mungkin bermain di fikiran kita selama ini - ingin kami tegaskan yang telah terbukti berdasarkan kajian ini, sayur lebih baik berbanding buah dari segi kesihatan. Walaupun begitu, memakan buah juga mampu memberikan kesan positif kepada kehidupan kita.